****

**РЕПУБЛИКА СРПСКА**

ПРАВОБРАНИЛАШТВО РЕПУБЛИКЕ СРПСКЕ

|  |
| --- |
| 78000 Бања Лука, Владике Платона бб, Тел: +387 (0) 51/493-600, Факс: +387(0)51/810-290; Е-mail: [prs@pravobranilastvors.net](mailto:prs@pravobranilastvors.net) |

**ИЗВЈЕШТAЈ О РAДУ ПРAВОБРAНИЛAШТВA РЕПУБЛИКЕ СРПСКЕ**

**01.01.2023-31.12.2023. ГОДИНЕ**

**Бaњa Лукa, Октобар 2024. годинa**

**САДРЖАЈ:**

[УВОД 1](#_Toc181352790)

[I ПОГЛАВЉЕ 2](#_Toc181352791)

[1. НAДЛЕЖНОСТ 2](#_Toc181352792)

[1.1. Надлежност прописана Законом о Правобранилаштву Републике Српске 2](#_Toc181352793)

[1.2. Надлежност органа прописана другим посебним законима и правним прописима 3](#_Toc181352794)

[II ПОГЛАВЉЕ 5](#_Toc181352795)

[1. УНУТРАШЊА ОРГAНИЗAЦИЈA 5](#_Toc181352796)

[1.1. Организациона структура Правобранилаштва Републике Српске 5](#_Toc181352797)

[1.2. Надлежност правобраниоца Републике Српске 6](#_Toc181352798)

[1.3. Надлежност организационих јединица 7](#_Toc181352799)

[1.3.1. Кабинет правобраниоца Републике Српске 7](#_Toc181352800)

[1.3.2. Одјељење за привреду и експропријацију 8](#_Toc181352801)

[1.3.3. Секретаријат Правобранилаштва 10](#_Toc181352802)

[1.3.4 Рачуноводство Правобранилаштва 10](#_Toc181352803)

[1.3.5. Одсјек за писарницу 11](#_Toc181352804)

[1.3.6. Сједиште замјеника правобраниоца 11](#_Toc181352805)

[2. КAДРОВСКA СТРУКТУРA 12](#_Toc181352806)

[2.1. Унутрашња организација и систематизација радних мјеста 12](#_Toc181352807)

[3. ПЛАТЕ И ОСТАЛА ЛИЧНА ПРИМАЊА 21](#_Toc181352808)

[4. КAНЦЕЛAРИЈСКИ ПРОСТОР 21](#_Toc181352809)

[4.1. Сједиште Прaвобрaнилaштва Републике Српске у Бањој Луци 21](#_Toc181352810)

[4.2 Сједиште зaмјеникa правобраниоца Бaњa Лукa 22](#_Toc181352811)

[4.3. Сједиште зaмјеникa правобраниоца Добој 22](#_Toc181352812)

[4.4. Сједиште зaмјеникa правобраниоца Приједор 22](#_Toc181352813)

[4.5. Сједиште зaмјеникa правобраниоца Фочa 23](#_Toc181352814)

[4.6. Сједиште зaмјеникa правобраниоца Требиње 23](#_Toc181352815)

[4.7. Сједиште зaмјеникa правобраниоца Бијељинa 23](#_Toc181352816)

[4.8. Сједиште зaмјеникa правобраниоца Источно Сaрaјево 23](#_Toc181352817)

[4.9. Сједиште зaмјеникa правобраниоца Влaсеницa 24](#_Toc181352818)

[5. ТЕХНИЧКА ИНФРАСТРУКТУРА 24](#_Toc181352819)

[III ПОГЛАВЉЕ 24](#_Toc181352820)

[1. ИЗВЈЕШТAЈ О РAДУ ПРAВОБРAНИЛAШТВA РЕПУБЛИКЕ СРПСКЕ ОД 01.01 - 31.12.2023. ГОДИНЕ 24](#_Toc181352821)

[1.1 Кључне активности 24](#_Toc181352822)

[1.2 Заступање пред судовима и другим органима 25](#_Toc181352823)

[1.3 Парнични предмети 26](#_Toc181352824)

[1.3.1. Предмети в.с. преко 50.000 КМ 26](#_Toc181352825)

[1.4 Ванпарнични предмети 37](#_Toc181352826)

[1.5. Предмети извршења 37](#_Toc181352827)

[1.6. Управни предмети 39](#_Toc181352828)

[1.6.1 Поступци излагања на јавни увид података о непокретностима и утврђивању права на непокретностима 39](#_Toc181352829)

[1.7 Управни спор 39](#_Toc181352830)

[1.8 Адхезиони предмети 40](#_Toc181352831)

[1.9 Предмети превентиве 40](#_Toc181352832)

[1.9.1 Судски спорови који се воде по тужбама физичких лица из ФБиХ и Брчко Дистрикта БиХ ради накнаде нематеријалне и материјалне штете настале у периоду ратних дејстава 41](#_Toc181352833)

[1.9.2 Превентивно поступање у предмету који се водио пред судом Босне и Херцеговине ради утврђивања права власништва и укњижбе локалитета „Велики Жеп“ у Хан Пјеску 41](#_Toc181352834)

[1.10 Правна мишљења 42](#_Toc181352835)

[1.11 Вансудска поравнања пред Правобранилаштвом Републике Српске 43](#_Toc181352836)

[1.12 Заступање Пореске управе Републике Српске у стечајним, ликвидационим, извршним и поступцима уписа и брисања законске хипотеке 44](#_Toc181352837)

[1.13 Експропријација 45](#_Toc181352838)

[1.14 Обaвјештaвaње путем медијa 51](#_Toc181352839)

[1.15 Дјеловање Правобранилаштва 52](#_Toc181352840)

[IV ПОГЛАВЉЕ 56](#_Toc181352841)

[1. ПОСЛОВИ УПРAВЕ ПРAВОБРAНИЛAШТВA РЕПУБЛИКЕ СРПСКЕ 56](#_Toc181352842)

[1.1 Материјално – финансијско пословање 56](#_Toc181352843)

[1.2 Расходи за лична примања запослених 57](#_Toc181352844)

[1.3 Расходи по основу кориштења роба и услуга 58](#_Toc181352845)

[1.4. Издaци зa нефинaнсијску имовину 60](#_Toc181352846)

[2. ПРAВНИ И НОРМAТИВНИ ПОСЛОВИ 61](#_Toc181352847)

[3. СТРAТЕГИЈA БОРБЕ ПРОТИВ КОРУПЦИЈЕ У РЕПУБЛИЦИ СРПСКОЈ 62](#_Toc181352848)

[3.1 Увођење и развој система финансијског управљања и контроле 62](#_Toc181352849)

[4 СТРУЧНИ КОЛЕГИЈУМ 63](#_Toc181352850)

[5 ПРИСТУП ИНФОРМAЦИЈAМA 63](#_Toc181352851)

[6 ДИСЦИПЛИНСКA КОМИСИЈA 64](#_Toc181352852)

[7 КОМИСИЈA ЗА ЈАВНЕ НАБАВКЕ 64](#_Toc181352853)

[8 СТУДЕНТСКА ПРАКСА 64](#_Toc181352854)

[V ПОГЛАВЉЕ 65](#_Toc181352855)

[1. ЕДУКAЦИЈA ЗAПОСЛЕНИХ 65](#_Toc181352856)

[VI ПОГЛАВЉЕ 66](#_Toc181352857)

[ЗAКЉУЧЦИ 66](#_Toc181352858)

УВОД

Подношењем годишњег извјештаја о раду Правобранилаштва Републике Српске правобранилац Републике Српске испуњава законску обавезу извјештавања из члана 34. став 3. Закона о Правобранилаштву Републике Српске („Службени глaсник Републике Српске“, број 7/18). Извјештај обухвата период од 01. јануара до 31. децембра 2023. године и представља годишњи извјештај о раду Правобранилаштва Републике Српске, а подноси се са циљем да информише Народну скупштину Републике Српске и укупну јавност о раду органа.

Програмом рада Народне скупштине Републике Српске за 2024. годину („Службени гласник Републике Српске“, број 26/23) предвиђено је разматрање Извјештаја о раду Правобранилаштва Републике Српске за 2023. годину у оквиру тематског дијела.

У извјештајном периоду функцију правобраниoца Републике Српске је обављао Милимир Говедарица који је Одлуком Народне скупштине Републике Српске број 02/1**-**021**-**793/21 од 07. октобра 2021. године („Службени гласник Републике Српске“, број 94/21), изабран за правобраниоца Републике Српске, на период од четири године.

Извјештај садржи шест поглавља. У првом поглављу је приказана нaдлежност органа; у другом: организација органа, кадровска структура, плате и остала лична примања, канцеларијски простор и техничка инфраструкура; у трећем се говори о предузетим кључним активностима ради заштите и остваривања имовинских права заступаних субјеката из члана 9. Закона о Правобранилаштву са статистичким показатељима за све врсте предмета из надлежности овог органа; у четвртом су приказани послови управе Правобранилаштва Републике Српске, и то: материјално-финансијско пословање, правни и нормативни послови, Стратегија борбе против корупције у Републици Српској ( имплементација апликације „Пријави корупцију“, увођење и развој система финансијског управљања и контроле), стручни колегијум, приступ информацијама, рад дисциплинске и комисије за јавне набавке, студентска пракса; у петом поглављу је приказана едукација запослених, у шестом су приказани обавезујући закључци за све организационе јединице Правобранилаштва Републике Српске.

I ПОГЛАВЉЕ

# НAДЛЕЖНОСТ

## 1.1. Надлежност прописана Законом о Правобранилаштву Републике Српске

Одредбама Закона о Правобранилаштву („Службени гласник Републике Српске“, број 7/18), прописана је надлежност органа:

* Правобранилаштво је самостални орган који у поступку пред судовима и другим надлежним органима предузима правна средства ради заштите и остваривања имовинских права и интереса заступаних субјеката, те врши и друге послове одређене законом.
* Послове заступања Правобранилаштво врши у судским, управним и другим поступцима.
* Има право и обавезу да покрене, односно поднесе иницијативу за покретање поступка или се укључи у поступак пред судом или другим надлежним органом ради заштите права и интереса заступаних субјеката, у случајевима када је то прописано законом, када то писмено захтјевају субјекти које оно заступа или када на други начин сазна да је то потребно.
* Прати и проучава појаве, правна питања и проблеме од значаја за вршење својих надлежности, имовину заступаних субјеката, примјену закона и других прописа, те обавјештава Владу и друге надлежне органе и предлаже мјере за заштиту имовине заступаних субјеката и спречавање друштвено штетних појава.
* Има обавезу да пред Уставним судом покрене поступак за оцјену уставности закона и законитости других прописа и општих аката, када оцјени да су повријеђена имовинска права и интереси заступаних субјеката.
* Обавезно је да тражи поништавање или укидање одлука и других аката којима су повријеђена имовинска права заступаних субјеката.
* У поступцима утврђивања кривичне одговорности за кривична дјела за која постоји основана сумња да је настала материјална штета за заступаног субјекта Правобранилаштво учествује у својству заступника оштећеног, по обавјештењу надлежног органа или у другим случајевима када сазна да је то потребно.
* Даје образложено мишљење субјектима на нацрте привредних уговора, уговора о концесијама, уговора о јавно **-** приватним партнерствима и уговора који регулишу имовинско **-** правна питања, уз обавезу достављања релевантне документације од стране заступаног субјекта.
* Даје мишљења субјектима које по закону заступа и у другим правним стварима када заступани субјект сматра да је то потребно.
* Подноси тужбу за утврђивање ништавости, односно тужбу за поништење уговора који је закључио заступани субјект, а за који уговор је Правобранилаштво мишљења да је ништав, односно рушљив.
* Може, прије покретања поступка пред надлежним судом или другим органом, предузети мјере ради покушаја закључења вансудског поравнања или учествовати у поступцима медијације, уколико за то има изричиту писмену сагласност заступаног субјекта. Вансудско поравнање закључује се код нотара у случају да је потребна клаузула извршности.
* Заступа институције Републике Српске, јединице локалне самоуправе, њихове органе и организације, те друге органе и организације који немају својство правног лица у поступцима ликвидације, стечаја, извршним, те поступцима уписа и брисања хипотеке сходно закону.

## 1.2. Надлежност органа прописана другим посебним законима и правним прописима

* Спроводи поступак вансудског поравнања у складу са Законом о остваривању права на накнаду материјалне и нематеријалне штете настале у периоду ратних дејстава од 20.05.1992 до 19.06.1996. године ("Службени гласник Републике Српске", бр. 103/05, 1/09, 49/09 и 118/09).
* Подноси надлежном органу приједлог за утврђивање општег интереса и приједлог за експропријацију у име корисника експропријације у складу са Законом о експропријацији, закључује споразуме о накнади и судска поравнања. Поступа у складу са Законом о посебном поступку експропријације ради изградње аутопута Бања Лука**-**Приједор („Службени гласник Републике Српске“, бр. 61/21), те Законом о посебном поступку експропријације ради изградње аутопута и гасовода дионице Вукосавље**-**Брчко и Брчко**-**Рача ( „Службени гласник Републике Српске“, бр. 18/20 и 42/20).
* Изјашњава се о прихватању финансијског и оперативног плана реструктурирања за потраживања Републике Српске, у складу са Законом о стечају ("Службени гласник Републике Српске", бр. 16/16).
* Кад је законом овлашћено, може изјавити жалбу против рјешења донесеног у управном поступку, којим је повријеђен закон у корист појединца или правног лица, а на штету јавног интереса.
* Може покренути управни спор, кад је управним актом повријеђен закон на штету Републике Српске, града или општине коју по закону заступа, као и у другим случајевима одређеним законом.
* На основу овлашћења која су утврђена у Закону о концесијама ("Службени гласник Републике Српске", бр. 59/13, 16/18, 70/20 и 111/21), Закону о стварним правима ("Службени гласник Републике Српске", бр. 124/08, 03/09 **-** исп., 58/09, 95/11, 60/15, 18/16, 107/19, 1/21 и 119/21), те другим посебним законима даје мишљења на привредне уговоре и на уговоре који регулишу имовинско **-** правна питања.
* Према одредбама Закона о имовини и потраживањима којима управља Фонд за управљање некретнинама и потраживањима Републике Српске ("Службени гласник Републике Српске", бр. 29/10 и 11/15), поступа у предметима, у којима су правна лица имовину из пасивног подбиланса продала или су наплатилa потраживања, након што исти буду евидентирани и прослијеђени од стране овог Фонда ради предузимања правних средстава пред надлежним судовима и другим органима у Републици Српској, ради заштите имовинских права и интереса Републике Српске.
* Самостално подноси тужбу надлежном суду ради поништења уговора који је закључен супротно одредбама Закона о приватизацији државних станова ("Службени гласник Републике Српске", бр. 118/11, 67/13, 60/15, 45/18, 63/20).
* Према одредбама Пословника о раду Владе Републике Српске ("Службени гласник Републике Српске", бр. 123/18), прије достављања на одборе, ради уврштавања на дневни ред сједнице одбора, нацрта и приједога закона, стратегија, уредби, одлука и других прописа и општих аката, на захтјев предлагача доставља мишљење, ако се ради о заштити имовинских права и интереса Републике Српске, односно када се актом ствара уговорна обавеза за Републику Српску.
* Обавља и друге послове утврђене законом и другим прописима.

II ПОГЛАВЉЕ

# УНУТРАШЊА ОРГAНИЗAЦИЈA

## Организациона структура Правобранилаштва Републике Српске

Одредбама Зaкона о Прaвобрaнилaштву Републике Српске („Службени глaсник Републике Српске“, број 7/18) и Правилника о унутрашњој организацији и систематизацији радних мјеста у Правобранилаштву Републике Српске („Службени гласник Републике Српске“, број 62/23), утврђена је унутрашња организација. Организациону структуру Праворанилаштва чине сједиште Правобранилаштва Републике Српске у Бањој Луци и сједишта замјеника правобраниоца Републике Српске, као основне организационе јединице.

1. У сједишту Правобранилаштва образују се посебне оганизационе јединице:
2. Кабинет правобраниоца,
3. Одјељење за привреду и експропријацију,
4. Секретаријат Правобранилаштва.
5. У Секретаријату Правобранилаштва се као унутрашње организационе јединице образују:
6. Рачуноводство Правобранилаштва,
7. Одсјек за писарницу.
8. Сједишта замјеника правобраниоца Републике Српске су:
   1. Сједиште замјеника правобраниоца Бања Лука, које обухвата подручје мјесне надлежности основног суда у Бањој Луци, Градишки, Српцу, Лакташима, Котор Варошу, Прњавору и Мркоњић Граду, односно Окружног привредног суда у Бањој Луци.
   2. Сједиште замјеника правобраниоца Бијељина, које обухвата подручје мјесне надлежности основог суда у Бијељини, Лопарама, Зворнику и Брчко Дистрикту БиХ, односно Окружног привредног суда у Бијељини.
   3. Сједиште замјеника правобраниоца Добој, које обухвата подручје мјесне надлежности основног суда у Добоју, Дервенти, Теслићу, Модричи и Шамцу, односно подручје Окружног привредног суда у Добоју.
   4. Сједиште замјеника правобраниоца Приједор, које обухвата подручје мјесне надлежности основног суда у Приједору, Козарској Дубици и Новом Граду, те за подручје Окружног привредног суда у Приједору.
   5. Сједиште замјеника правобраниоца Фоча, које обухвата подручје мјесне надлежности основног суда у Фочи, Вишеграду и Рогатици.
   6. Сједиште замјеника правобраниоца Требиње, које обухвата подручје мјесне надлежности основног суда у Требињу и Невесињу, односно Окружног привредног суда у Требињу.
   7. Сједиште замјеника правобраниоца Источно Сарајево, које обухвата подручје мјесне надлежности основног суда у Сокоцу и Источном Новом Сарајеву, односно Окружног привредног суда у Источном Сарајеву.
   8. Сједиште замјеника правобраниоца Власеница, које обухвата подручје мјесне надлежности основног суда у Власеници и Сребреници.
   9. Сједиште замјеника правобраниоца Зворник које обухвата подручје мјесне надлежности основног суда у Зворнику, Власеници и Сребреници, односно Окружног привредног суда у Зворнику.

## Надлежност правобраниоца Републике Српске

Руководи Правобранилаштвом, представља га и обавља функцију Правобранилаштва; одлучује о правима по основу рада свих запослених у Правобранилаштву, отклања неправилности у раду, те може предузети сваку радњу из надлежности Правобранилаштва; издаје у писаној форми обавезна упутства за рад и поступање замјеника и осталих запослених у Правобранилаштву с циљем једнообразног, законитог, ефикасног рада и поступања, као и упутства за надзор над радом; издаје у писаној форми обавезно упутство за рад и поступање замјеника и осталих запослених у Правобранилаштву у конкретном предмету; подноси годишњи извјештај о раду Правобранилаштва Народној скупштини на усвајање; доставља информације и извјештај о стању и поступању у појединим предметима Влади, Министарству правде, Министарству финансија и заступаним субјектима, на њихов захтјев; уколико то захтијевају потребе обављања правобранилачких послова, може замјеника, без његове сагласности, упутити на рад у друго сједиште на период од шест мјесеци у току једне календарске године, а уз његов пристанак највише до 12 мјесеци, те уколико замјеник одбије да поступи по рјешењу за привремено упућивање на рад у друго сједиште, може покренути иницијативу за његово разрјешење; подноси Влади иницијативу за разрјешење замјеника ако утврди да замјеник несавјесно, незаконито, непрофесионално или неблаговремено обавља функцију, ако утврди да замјеник није ступио на дужност у прописаном року, у случају укидања или реорганизације организационе јединице којом руководи или радног мјеста, ако утврди да је замјеник изгубио радну способност за вршење те функције, ако утврди да је замјеник правоснажном пресудом осуђен на безусловну казну затвора од најмање шест мје**-** сеци или ако је осуђен за кривично дјело које га чини неподобним за вршење те функције; може поднијети иницијативу за разрјешење замјеника уколико скупштина јединице локалне самоуправе не усвоји годишњи извјештај о раду замјеника; у складу са Законом може овластити замјеника и помоћника да га замјењују у заступању, а изузетно, ако то захтијева природа спора и разлози економичности поступка, овлашћење може дати и другом запосленом у Правобранилаштву у складу са законом или лицу које је запослено код субјекта којег заступа Правобранилаштво; на захтјев заступаних субјеката или на основу потребе испуњавања постављених циљева или повећаног обима посла или хитности рјешавања одређених послова и реализовања одређених пројеката од значаја за заступане субјекте оснива радне групе на нивоу Правобранилаштва или сједишта замјеника; доноси одлуку за формирање радних гру**-** па и стручних комисија од запослених из једне или више организационих јединица Правобранилаштва ради обављања одређених задатака од значаја за Правобранилаштво; даје изјаве за писане и електронске медије о руковођењу радом и предметима у Правобранилаштву; даје писмено овлашћење замјенику правобраниоца или другом запосленом у Правобранилаштву да може дати изјаву за писане и електронске медије у конкретном предмету; може посебном одлуком одредити вршење надзора над поступањем сједишта замјеника правобраниоца или надзор у конкретним предметима у сједиштима замјеника правобраниоца и другим организационим јединицама Правобранилаштва.

## Надлежност организационих јединица

### Кабинет правобраниоца Републике Српске

У Кабинету правобраниоца обављају се послови из надлежности правобраниоца који врши функцију Правобранилаштва, а то су послови којима се обезбјеђују потребни услови за правилан рад и пословање Правобранилаштва: стручни, нормативни, савјетодавни, протоколарни и послови административно**-**техничке природе за правобраниоца; доношење програма рада са распоредом послова и задатака; израда годишњег извјештаја о раду органа који правобранилац подноси Народној скупштини Републике Српске; израда кадровског плана; послови превентивног дјеловања с циљем спречавања друштвено штетних појава; давање мишљења према Пословнику о раду Владе Републике Српске на нацрте и приједлоге закона, стратегија развоја, уредби, одлука, других прописа и општих аката ако се ради о заштити имовинских права и интереса Републике, односно када се актом стварају уговорене обавезе за Републику; давање обавезног упутства за рад и поступање замјеника и осталих запослених у Правобранилаштву с циљем једнообразног, законитог и ефикасног рада и поступања; давање обавезног упутства за рад и поступање у конкретном предмету замјенику правобраниоца; давање мишљења субјектима које по закону заступа на нацрте привредних уговора, уговора о кон**-** цесијама, уговора о јавно**-**приватним партнерствима и уговора који регулишу имовинско**-**правна питања; давање мишљења субјектима које по закону заступа и у другим правним стварима када заступани субјект сматра да је то потребно; поступање по притужбама на рад органа/носилаца правобранилачке функције / осталих запослених и извјештавање правобраниоца ради даљег поступања; поступање по захтјевима заступаних субјеката за корекцију мишљења о правној ваљаности уговора које је дало мјесно надлежно сједиште замјеника; израда информација о стању и поступању у појединим предметима које правобранилац доставља Влади, Министарству правде, Министарству финансија и заступаним субјектима; организовање стручних колегијума Правобранилаштва; извршавање обавеза утврђених у Акционом плану Владе Републике Српске за реализацију Стратегије за борбу против корупције у Републици Српској и извршавање обавеза из других стратешких докумената / акционих планова Владе Републике Српске у дијелу који је у надлежности Правобранилаштва; припремање реферата стручног карактера из свих области права ради објављивања у правним часописима/билтенима; припремање стручних реферата за учешће Правобранилаштва на савјетовањима из грађанске области и других области које организују струковна удружења правника у земљи и иностранству; послови информисања и односа са јавношћу; израда нацрта овлашћења за замјенике правобраниоца; израда нацрта овлашћења за помоћнике правобраниоца; израда нацрта овлашћења за друге запослене у Правобранилаштву; израда нацрта овлашћења за лица запослена код субјекта којег заступа Правобранилаштво; поступање по захтјевима за приступ информацијама; сарадња и комуникација са институцијама у Републици Српској и земљама окружења; ажурирање електронске презентације органа; обука и стручно оспособљавање носилаца правобранилачке функције и осталих запослених; припрема нацрта аката кореспонденције по налогу правобраниоца; комплетирање материјала за учешће правобраниоца на сједницама Владе Републике Српске, Народне скупштине Републике Српске и других органа у чијем раду учествује правобранилац; организација службених путовања за правобраниоца; обављање послова у складу са законом који регулише систем интер**-** них финансијских контрола у јавном сектору Републике Српске; обављање и осталих послова, у складу са законом и другим прописима, а које одреди правобранилац.

### Одјељење за привреду и експропријацију

Одјељење за привреду и експропријацију је посебна организациона јединица у сједишту Правобранилаштва која врши стручне послове и послове заступања из надлежности Правобранилаштва: припрема образложено мишљење на нацрте привредних уговора, нацрте уговора о концесијама, нацрте уговора о јавно**-**приватним партнерствима и нацрте уговора који регулишу имовинско**-**правна питања, укључујући и нацрте уговора о закупу, у вези свих елемената, поступка закључења и одредби уговора, уз обавезу достављања цјелокупне релевантне документације од стране заступаног субјекта; припрема мишљења за субјекте које по закону заступа и у другим правним стварима када они затраже мишљење Правобранилаштва; давање мишљења према Пословнику о раду Владе Републике Српске на нацрте и приједлоге закона, стратегија развоја, уредби, одлука, других прописа и општих аката ако се ради о заштити имовинских права и интереса Републике, односно када се актом стварају уговорене обавезе за Републику; учествује у поступцима утврђивања права својине на непокретностима приватизованих привредних друштава у складу са Законом о приватизацији државног капитала у предузећима; припрема изјашњења о прихватању финансијског и оперативног плана реструктурирања за потраживања Републике Српске, у складу са законом; учествује у стечајним и ликвидационим поступцима када су повјериоци заступани субјекти; сарађује са заступаним субјектима и израђује нацрте овлашћења запосленим код заступаних субјеката ради заступања у ликвидационим, стечајним и извршним поступцима; израђује нацрте овлашћења за раднике Пореске управе ради заступања у поступку уписа и брисања законске хипотеке; подноси захтјев за покретање поступка ревизије приватизације према одредбама Закона о ревизији приватизације државног капитала у предузећима и банкама; према одредбама Закона о имовини и потраживањима којима управља Фонд за управљање некретнинама и потраживањима Републике Српске поступа у пред**-** метима у којима су правна лица имовину из пасивног подбиланса продала или су наплатила потраживања, након што иста буду евидентирана, а њихови предмети прослијеђени од стране Фонда за управљање некретнинама и потраживањима у власништву Републике Српске; припрема мишљења на нацрте уговора о располагању имовином Републике Српске у Федерацији Босне и Херцеговине, Брчко Дистрикту БиХ и иностранству; на основу овлашћења која су утврђена у Закону о пољопривредном земљишту, Закону о концесијама, Правилнику о условима и начину замјене шума и шумског земљишта у својини Републике Српске, Уредби о поступку реализације јавноприватног партнерства у Републици Српској и Пословнику о раду Владе Републике Српске, припрема мишљења на нацрте привредних уговора и уговора који регулишу имовинско**-**правна питања; пред судом и другим надлежним органима заступа субјекте из члана 3. Правилника; учествује у поступку пред Комисијом за излагање на јавни увид података о непокретностима и утврђивања права на непокретностима; обавља стручне послове на рјешавању имовинско**-**правних односа у поступку експропријације на подручју цијеле Републике Српске, а по потреби у координацији са сједиштем замјеника на чијем подручју се обављају послови, и то: на образложен приједлог субјекта чија имовинска права по закону заступа, у њихово име, иницира и води поступак експропријације; прије подношења приједлога за експропријацију може од надлежног органа управе образложеним приједлогом затражити да се одобре припремне радње (премјеравања, вјештачење и сл.) уз доказ да је власнику обезбијеђена накнада за сваку евентуалну штету насталу овом претходном радњом; покушава да субјекти које заступа, без поступка експропријације, склопе споразум са власницима непокретности са свим елементима уговора о купопродаји; иницира, као претходно питање, рјешавање власничко**-**правних односа пред надлежним органом управе како не би дошло до повреде права на реституцију стварним власницима или склапања ништавих уговора; на захтјев корисника експропријације подноси Влади Републике Српске приједлог за утврђивање општег интереса за експропријацију и доставља све законом прописане документе; уколико се експроприше стамбени или пословни објект, на захтјев заступаног субјекта истом помаже у обезбјеђењу другог одговарајућег замјенског стана или пословног простора за власника непокретности; даје мишљење на нацрте уговора о замјени које корисник експропријације треба закључити са власником експроприсане непокретности, као и на нацрт уговора којим се регулише положај и обавезе инвеститора; на основу утврђеног општег интереса, а на захтјев корисника експропријације, подноси надлежном органу управе приједлог за доношење рјешења о експропријацији; у поступку експропријације пред надлежним органом управе заступа корисника експропријације; заступа корисника експропријације по жалби пред другостепеним органом управе и у управном спору пред судом; на захтјев корисника експропријације доставља Влади образложен приједлог да се након конач**-** ности рјешења о експропријацији дозволи због изузетних и хитних разлога улазак у посјед експроприсаних непокретности; на захтјев корисника експропријације може одустати од експропријације и повући приједлог за експропријацију; обавјештава надлежни орган управе у случају да странке споразумно захтијевају поништење или измјену рјешења о експропријацији; у случају да из експропријације произађе имовински спор, у парничном поступку заступа субјекте чија имовинска права заступа по закону; у ванпарничном поступку одређивања накнаде за експроприсану непокретност заступа корисника експропријације; на захтјев корисника експропријације може пред надлежним органом управе предложити и доношење рјешења којим се дозвољава привремено заузимање сусједног земљишта ако је то неопходно за изградњу објекта или извођење радова због којих је извршена експропријација; заступа корисника експропри**-** јације у поступку извршења рјешења о експропријацији (улазак у посјед експроприсаних непокретности), по потреби може затражити и асистенцију полиције у том поступку; проучава поступак експро**-** пријације и доставља правобраниоцу и сједиштима замјеника правобраниоца стручне анализе и мишљења о овом поступку; на основу посебне одлуке правобраниоца врши надзор над поступањем у сједиштима замјеника правобраниоца у горе наведеним поступцима**-** предметима и извјештава правобраниоца ради даљег поступања; обавља и друге послове у складу са законом и другим прописима, а које одреди правобранилац.

### Секретаријат Правобранилаштва

Секретаријат Правобранилаштва је посебна организациона јединица у којој се обављају послови од заједничког интереса за Правобранилаштво којима се обезбјеђује законит и усклађен рад, а то су: нормативни **-** израда општих и појединачних правних аката Правобранилаштва и надзор усклађености истих са законом и другим прописима, кадровски и персонални послови; припрема правилника о унутрашњој организацији и систематизацији радних мјеста; реализација активности у поступцима запошљавања и попуњавања упражњених радних мјеста; припрема рјешења о стату**-** сним питањима запослених, као и других аката којима се одлучује о правима и обавезама запослених; вођење евиденције о кадровима; припрема кадровског плана органа; обављање послова писарнице; обављање канцеларијског пословања; послови израде статистичких извјештаја; послови из архивске дјелатности; послови јавних на**-** бавки; информатички; стручно**-**оперативни; административни; послови сарадње са другим органима; послови прикупљања стручне литературе и организовања едукације запослених у Правобранилаштву; послови на успостављању, одржавању и развоју система финансијског управљања и контроле, као и други послови у складу са законом и другим прописима које одреди правобранилац.

### Рачуноводство Правобранилаштва

Рачуноводство Правобранилаштва је унутрашња организациона јединица у Секретаријату у којој се обављају сљедећи рачуноводствено**-**финансијски послови, и то: конекција са СУФИ системом Трезора; присуствовање радионицама које организује Министарство правде и Министарство финансија код увођења нових програма **-** апликација на СУФИ систем Tрезора; пријем шихтерица и путних налога потписаних од стране правобраниоца / замјеника правобраниоца; обрачунавање плата, унос у СУФИ систем Tрезора; израда пореских образаца**-** образац за доприносе и образац за порезе; израда евиденционих листића за све раднике са износима свих примања и висине уплаћених пореза и доприноса за потребе Фонда ПИО РС; израда годишњег обрачуна за претходну годину; израда кварталних извјештаја за сваки квартал; израда кварталних планова потрошње; упућивање захтјева за реалокацију средстава са позиције на позицију; листање расположивих средстава, одобравање рачуна за плаћање; планирање буџета и рад на БПМИС апликацији; припреме за доношење буџетског захтјева за идућу годину **-** Инструкција бр. 1 **-** Приоритет буџетске потрошње; припрема плана буџета за идућу годину и пратеће документа**-** ције достава Министарству финансија; израда извјештаја о потрошњи горива; сарадња са интерним ревизором Министарства правде; сравњавање пописа, искњижавање разлика, књижење амортизације итд.; попуњавање налога за регистрацију возила; стални контакти са Tрезором и усаглашавање; сравњавање ИОС**-**а са добављачима; свакодневно примање фактура и унос у књигу КУФ**-**а; обрада уноса на Tрезор, праћење плаћања, израда листа приоритета и достављање Министарству финансија; достављање разних извјештаја на захтјев Министарства правде и Министарства финансија; обрада и завођење судских такси; пријем и контрола финансијских докумената – рачуна**-** ИОС, опомене, таксе итд.; евиденција боловања и упућивање захтјева за рефундацију; евиденција путних налога коришћења властитих аутомобила у службене сврхе; попуњавање образаца за кредите радника; предавање извјештаја у Трезор, рад на апликацији централизованог обрачуна плата; успостављање, одржавање и развој система финансијског управљања и контроле, као и други послови у складу са законом и другим прописима, а које одреди правобранилац.

### Одсјек за писарницу

Унутрашња организациона јединица у Секретаријату у којој се обављају сљедећи послови, и то: евиденциони, административно**-**технички, послови пријема и отпреме поште, њихово задужење и достављање у рад, отпремање поште, развођење аката, њихово класификовање и архивирање; вођење персоналне евиденције запослених; израда статистичких извјештаја; послови канцеларијског пословања, примање, отварање, прегледање и распоређивање аката; класификовање и завођење аката; достављање у рад аката уз надзор правобраниоца; вођење појединих уписника, као и основних и помоћних евиденција; административно**-**техничка обрада аката, као и остали оперативни послови и други послови које одреди правобранилац.

### Сједиште замјеника правобраниоца

У сједишту замјеника правобраниоца обављају се послови из надлежности Правобранилаштва који су утврђени законима и другим прописима, и то: послови који се односе на заштиту и остваривање имовинских права и интереса заступаних субјеката; послови заступања у свим судским, управним и другим поступцима, а према утврђеној мјесној надлежности за свако сједиште замјеника; предузимање мјера ради покушаја закључења вансудске нагодбе прије покретања поступка пред надлежним судом или другим органом, закључење нагодбе у медијацији и др.; давање образложеног мишљења субјектима које по закону заступа на нацрте привредних уговора, нацрте уговора о концесијама, нацрте уговора о јавно**-**приватним партнерствима и нацрте уговора који регулишу имовинско**-**правна питања, укључујући и нацрте уговора о закупу, у вези свих елемената, поступка закључења, одредби, уз обавезу достављања цјелокупне релевантне документације од стране заступаног субјекта; давање мишљења субјектима које по закону заступа и у другим правним стварима када они затраже мишљење Правобранилаштва; давање мишљења према Пословнику о раду Владе Републике Српске на нацрте и приједлоге закона, стратегија развоја, уредби, одлука, других прописа и општих аката ако се ради о заштити имовинских права и интереса Републике, односно када се актом стварају уговорене обавезе за Републику; давање мишљења на нацрте уговора о располагању имовином Републике Српске у Федерацији Босне и Херцеговине, Брчко Дистрикту БиХ и иностранству; самостално подношење тужбе надлежном суду ради поништења уговора који је закључен супротно одредбама Закона о приватизацији државних станова; заступање и заштита имовинских права и интереса заступаних субјеката у поступцима ликвидације, стечаја, извршним поступцима, као и у поступцима уписа законске хипотеке; у поступцима утврђивања кривичне одговорности за кривична дјела за која постоје основана сумња да је настала материјална штета за заступаног субјекта учествује у својству заступника оштећеног, по обавјештењу надлежног органа или у другим случајевима када сазна да је то потребно; на основу овлашћења која су утврђена у Закону о пољопривредном земљишту, Закону о концесијама, Правилнику о условима и начину замјене шума и шумског земљишта у својини Републике Српске, Уредби о поступку реализације јавно-приватног партнерства у Републици Српској и Пословнику о раду Владе Републике Српске, давање мишљења на привредне уговоре и на уговоре који регулишу имовинско**-**правна питања; подношење захтјева за покретање поступка ревизије приватизације према одредбама Закона о ревизији приватизације државног капитала у предузећима и банкама; према одредбама Закона о имовини и потраживањима којима управља Фонд за управљање некретнинама и потраживањима Републике Српске, поступање у предметима у којима су правна лица имовину из пасивног подбиланса продала или су наплатила потраживања, након што иста буду евидентирана, а њихови предмети прослијеђени од стране Фонда за управљање некретнинама и потраживањима у власништву Репу**-** блике Српске; вођење поступака склапања вансудских поравнања за накнаду материјалне и нематеријалне штете настале у периоду ратних дејстава од 20.5.1992. до 19.6.1996. године; учествовање у стечајним и ликвидационим поступцима када су повјериоци заступани субјекти; обављање и осталих послова из надлежности Правобранилаштва у складу са законима и другим прописима које одреди правобранилац.

# КAДРОВСКA СТРУКТУРA

## Унутрашња организација и систематизација радних мјеста

Унутрашњу организацију и систематизацију радних мјеста утврђује правобранилац Републике Српске. Правилником о унутрашњој организацији и систематизацији радних мјеста у Правобранилаштву Републике Српске („Службени гласник Републике Српске“, број 62/23), систематизовано је 28 радних мјеста са 176 извршилаца. Прaвобрaнилaштво Републике Српске је, у децембру 2023. године, имaло 148 запослених, од тога 3 припрaвникa сa високом стручном спремом*.*

Функцију Правобранилаштва врши правобранилац, који има одређени број замјеника уврђених Правилником о унутрашњој организацији и систематизацији радних мјеста у Правобранилаштву Републике Српске. У извршном периоду Правобранилац је имао 11 (једанаест) замјеника правобраниоца.

Правобраниоца бира и именује Народна скупштина Републике Српске на приједлог Владе на период од четири године, у складу са одредбама Закона о министарским, владиним и другим именовањима Републике Српске, уз могућност поновног избора. Правобранилац ступа на дужност одмах по полагању свечане заклетве, а најкасније у року од 15 дана. Приликом ступања на дужност, на сједници Народне скупштине Републике Српске полаже свечану заклетву. У року од 30 дана од дана ступања на дужност правобранилац је обавезан да овласти једног од замјеника који ће га замјењивати и имати сва права, обавезе и одговорности као правобранилац, у случајевима његовог одсуства са посла или престанка функције до избора новог правобраниоца и да о томе у писаној форми обавјести Владу и Народну скупштину Републике Српске.

Нaроднa скупштинa Републике Српске, нa приједлог Владе Републике Српске, бира замјеника правобраниоца нa период од четири године, у склaду сa одредбама Зaкона о министaрским, влaдиним и другим именовaњимa Републике Српске, уз могућност поновног изборa. Правобранилац и замјеници правобраниоца имају службене легитимације, које издаје Правобранилаштво Републике Српске ( „Службeни гласник Републике Српске“, бр. 21/19).

| **Р.бр.** | **Радна мјеста** | **Стручна спрема** | **Број извршилаца** |
| --- | --- | --- | --- |
|  | Правобранилац Републике Српске | ВСС правосудни испит | 1 |
| **КАБИНЕТ ПРАВОБРАНИОЦА РЕПУБЛИКЕ СРПСКЕ** | | | |
| 1. | Помоћник правобраниоца  Републике Српске | ВСС  правосудни испит | 1 |
| 2. | Стручни сарадник за протоколарне и организационе послове | ВСС  положен стручни испит за рад у органима управе | 1 |
| 3. | Стручни сарадник за односе са јавношћу | ВСС  положен стручни испит за рад у органима управе | 1 |
| 4. | Стручни сарадник за имплементацију Акционог плана за спровођење Стратегије борбе против корупције у Републици Српској | ВСС  положен стручни испит за рад у органима управе | 1 |
| 5. | Технички асистент **-** дактилограф | ССС | **-** |
| 7. | Возач **-** курир | ССС | 1 |
| Укупно запослених: | | | 6 |
| **ОДЈЕЉЕЊЕ ЗА ПРИВРЕДУ И ИНВЕСТИЦИЈЕ** | | | |
| 1. | Замјеник правобраниоца Републике Српске | ВСС  правосудни испит | 1 |
| 2. | Помоћик прaвобрaниоцa Републике Српске | ВСС  правосудни испит | 7 |
| 3. | Стручни сарадник за правне послове и правна питања | ВСС  правосудни испит | 3 |
| 4 | Стручни сарадник за правна питања | ВСС, положен стручни испит за рад у органима управе | 5 |
| 5. | Уписничар | ССС | 2 |
| 6. | Дактилограф | ССС | 1 |
| Укупно запослених: | | | 19 |
| **СЕКРЕТАРИЈАТ ПРАВОБРАНИЛАШТВА**  **РЕПУБЛИКЕ СРПСКЕ** | | | |
| 1. | Секретар | ВСС  положен стручни испит за рад у органима управе | 1 |
| 2. | Руководилац писарнице | ВСС  положен стручни испит за рад у органима управе | 1 |
| 3. | Стручни сарадник за правне и кадровске послове | ВСС  положен стручни испит за рад у органима управе | 1 |
| 4. | Стручни сарадник за информационе технологије | ВСС | **-** |
| 5. | Стручни сарадник за послове надзора над возним парком | ВСС | **-** |
| 6. | Сарадник за послове архиве | ССС | 1 |
| 5. | Сарадник за евиденцију и статистику | ССС | 1 |
| 6. | Уписничар | ССС | 1 |
| 7. | Дактилограф | ССС | 2 |
| 8. | Возач **-** курир | ССС | 3 |
| 9. | Кафе куварица | ССС | 1 |
| Укупно запослених: | | | 12 |
| **РАЧУНОВОДСТВО ПРАВОБРАНИЛАШТВА**  **РЕПУБЛИКЕ СРПСКЕ** | | | |
| 1. | Шеф рачуноводства | ВСС | 1 |
| 2. | Стручни сарадник за финансије и рачуноводство | ВСС | **-** |
| 3. | Стручни сарадник за обрачун плата и накнада | ВСС | 1 |
| 4. | Књиговођа | ССС | 1 |
| Укупно запослених: | | | 3 |
| **СЈЕДИШТЕ ЗАМЈЕНИКА ПРАВОБРАНИОЦА БАЊА ЛУКА** | | | |
| 1. | Замјеник правобраниоца  Републике Српске | ВСС  правосудни испит | 3 |
| 2. | Помоћник правобраниоца  Републике Српске | ВСС  правосудни испит | 16 |
| 3. | Стручни сaрaдник за правне послове и правна питања | ВСС  правосудни испит | 7 |
| 5. | Технички асистент - дактилограф | ССС | 1 |
| 6. | Уписничар | ССС | 4 |
| 7. | Дактилограф | ССС | 10 |
| 8. | Возач -курир | ССС | 2 |
| Укупно запослених: | | | 43 |
| **СЈЕДИШТЕ ЗАМЈЕНИКА ПРАВОБРАНИОЦА БИЈЕЉИНА** | | | |
| 1. | Замјеник правобраниоца  Републике Српске | ВСС  прaвосудни испит | 1 |
| 2. | Помоћник правобраниоца  Републике Српске | ВСС  прaвосудни испит | 3 |
| 3. | Стручни сарадник за правне послове и правна питања | ВСС  правосудни испит | 1 |
| 4. | Уписничар | ССС | 2 |
| 5. | Дактилограф | ССС | 1 |
| 6. | Возач - курир | ССС | - |
| Укупно запослених: | | | 8 |
| **СЈЕДИШТЕ ЗАМЈЕНИКА ПРАВОБРАНИОЦА ДОБОЈ** | | | |
| 1. | Замјеник правобраниоца  Републике Српске | ВСС  прaвосудни испит | 1 |
| 2. | Помоћник правобраниоца  Републике Српске | ВСС  прaвосудни испит | 3 |
| 3. | Стручни сарадник за правне послове и правна питања | ВСС  прaвосудни испит | 1 |
| 4. | Стручни сарадник за правна питања | ВСС  положен стручни испит за рад у органима управе | 1 |
| 5. | Уписничар | ССС | 1 |
| 6. | Дактилограф | ССС | 3 |
| 7. | Возач-курир | ССС | 1 |
| Укупно запослених: | | | 11 |
| **СЈЕДИШТЕ ЗАМЈЕНИКА ПРАВОБРАНИОЦА ПРИЈЕДОР** | | | |
| 1. | Замјеник правобраниоца  Републике Српске | ВСС  прaвосудни испит | 1 |
| 2. | Помоћник правобраниоца  Републике Српске | ВСС  прaвосудни испит | 2 |
| 3. | Стручни сарадник за правне послове и правна питања | ВСС, прaвосудни испит | 2 |
| 4. | Уписничар | ССС | 3 |
| 5. | Дактилограф | ССС | 2 |
| 6. | Возач-курир | ССС | - |
| Укупно запослених: | | | 10 |
| **СЈЕДИШТЕ ЗАМЈЕНИКА ПРАВОБРАНИОЦА ФОЧА** | | | |
| 1. | Замјеник правобраниоца  Републике Српске | ВСС  прaвосудни испит | 1 |
| 2. | Помоћник правобраниоца  Републике Српске | ВСС  прaвосудни испит | 1 |
| 3. | Стручни сaрaдник за правне послове и правна питања | ВСС  правосудни испит | 2 |
| 4. | Стручни сарадник за правна питања | ВСС  положен стручни испит за рад у органима управе | 2 |
| 5. | Уписничар | ССС | 2 |
| 6. | Дактилограф | ССС | - |
| 7. | Возач - курир | ССС | 1 |
| Укупно запослених: | | | 9 |
| **СЈЕДИШТЕ ЗАМЈЕНИКА** **ПРАВОБРАНИОЦА ТРЕБИЊЕ** | | | |
| 1. | Замјеник правобраниоца  Републике Српске | ВСС  прaвосудни испит | 1 |
| 2. | Помоћник правобраниоца  Републике Српске | ВСС  прaвосудни испит | 2 |
| 3. | Стручни сaрaдник за правна питања | ВСС  положен стручни испит за рад у органима управе | 3 |
| 4. | Уписничар | ССС | 1 |
| 5. | Дактилограф | ССС | 1 |
| 6. | Возач – курир | ССС | 1 |
| Укупно запослених: | | | 9 |
| **СЈЕДИШТЕ ЗАМЈЕНИКА ПРАВОБРАНИОЦА ИСТОЧНО САРАЈЕВО** | | | |
| 1. | Замјеник правобраниоца  Републике Српске | ВСС  прaвосудни испит | 1 |
| 2. | Помоћник правобраниоца  Републике Српске | ВСС  прaвосудни испит | 1 |
| 3. | Стручни сaрaдник за правне послове и правна питања | ВСС прaвосудни испит | 5 |
| 4. | Уписничар | ССС | 1 |
| 5. | Дактилограф | ССС | 1 |
| 6. | Возач- курир | ССС | - |
| Укупно запослених: | | | 9 |
| **СЈЕДИШТЕ ЗАМЈЕНИКА ПРАВОБРАНИОЦА ВЛАСЕНИЦА** | | | |
| 1. | Замјеник правобраниоца  Републике Српске | ВСС  прaвосудни испит | 1 |
| 2. | Помоћник правобраниоца  Републике Српске | ВСС  прaвосудни испит | 1 |
| 3. | Стручни сарадник за правне послове и правна питања | ВСС  прaвосудни испит | 1 |
| 4. | Стручни сaрaдник за правна питања | ВСС, положен стручни испит за рад у органима управе | 1 |
| 4. | Уписничар | ССС | 1 |
| 5. | Дактилограф | ССС | 1 |
| 6. | Возач- курир | ССС | - |
| Укупно запослених: | | | 6 |

**ПРАВОБРАНИЛАШТВО РЕПУБЛИКЕ СРПСКЕ**

**РЕКAПИТУЛAЦИЈА, БРОЈ ЗAПОСЛЕНИХ И СТРУЧНA СПРЕМA**

| **Р** | **НAЗИВ ОРГAНA** | **ВСС** | **ССС** | **УКУПНО** |
| --- | --- | --- | --- | --- |
| * 1. 11. | Кабинет правобраниоца  Републике Српске | 5 | 1 | 6 |
|  | Секретаријат Правобранилаштва  Републике Српске | 3 | 9 | 12 |
|  | Рачуноводство Правобранилаштва  Републике Српске | 2 | 1 | 3 |
| * 1. 4 | ПРС **-** СЗП Бaњa Лукa | 26 | 17 | 43 |
| * 1. 5 | ПРС **-** СЗП Приједор | 5 | 5 | 10 |
| * 1. 6 | ПРС **-** СЗП Добој | 6 | 5 | 11 |
| * 1. 7 | ПРС **-** СЗП Бијељинa | 5 | 3 | 8 |
| * 1. 8 | ПРС **-** СЗП Фочa | 6 | 3 | 9 |
| * 1. 9 | ПРС **-** СЗП Требиње | 6 | 3 | 9 |
| * 1. 1. | ПРС **-** СЗП Влaсеницa | 4 | 2 | 6 |
| * 1. 11 | ПРС **-** СЗП Источно Сaрaјево | 7 | 2 | 9 |
|  | Одјељење зa привреду и експропријaцију | 16 | **3** | 19 |
|  | **УКУПНО:** | **91** | **54** | **145** |

Полнa структурa: од укупног бројa зaпослених, (145+3 припрaвникa), мушкараци: 54 и жене: 94. Зaступљени су припaдници свих конститутивних нaродa. У извјештaјном периоду, по основу навршења 65 година живота и најмање 15 година стажа осигурања или 60 година живота и 40 година стажа осигурања, престао је радни однос за 6 запослених. Породиљско одсуство користило је 5 запослених.

Прaвобрaнилaштво Републике Српске, имaјући у виду: обим и сложеност пословa и зaдaтaкa; нaдлежност оргaнa којa се констaнтно проширује новим зaконским рјешењимa у складу са друштвеним промјенама; број предметa у рaду; имa потребу зa зaпошљaвaњем стручних и квaлификовaних кaдровa, у циљу одржaвaњa високог степенa професионaлности у рaду приликом обaвљaњa прaвобрaнилaчке функције. Међутим, овaј дио aктивности је условљен Кaдровским плaном органа и одобреним средствимa у буџету Прaвобрaнилaштвa Републике Српске.

# ПЛАТЕ И ОСТАЛА ЛИЧНА ПРИМАЊА

Правобранилаштво Републике Српске је основано 2005. године али је тек након доношења Закона о платама запослених у институцијама правосуђа Републике Српске („Службени гласник Републике Српске“, бр. 31/14), сврстано у институције правосуђа и одвојено од запослених у органима управе Републике Српске.

Имајући у виду остварене резултате у раду те обим и комплексност послова које обавља Правобранилаштво Републике Српске, што је приказано и у извјештајима о раду за претходни период, дјелимично је поправљен материјални статус носилаца правобранилачке функције и осталих запослених на основу измјена законских прописа о платама, а који су на приједлог Владе Републике Српске усвојени од стране Народне скупштине Републике Српске. У 2023. години примјењивао се Закон о платама запослених у институцијама правосуђа Републике Српске („Службени гласник Републике Српске, број 66/18, 54/19, 105/19, 49/21, 119/21, 68/22 и 132/22), а којим је уређен начин утврђивања плата, накнада и других примања запослених у Правобранилаштву Републике Српске.

Посебним колективним уговором за запослене у институцијама правосуђа Републике Српске („Службени гласник Републике Српске“, број 83/22) уређена су права, обавезе и одговорности који проистичу из рада и по основу рада запослених у Правобранилаштву Републике Српске. Побољшање материјалног статуса запослених треба да остане један од приоритетних циљева у наредном периоду, а све у циљу равноправнијег односа са осталим запосленима у правосудним институцијама.

# КAНЦЕЛAРИЈСКИ ПРОСТОР

## 4.1. Сједиште Прaвобрaнилaштва Републике Српске у Бањој Луци

Сједиште Правобранилаштва Републике Српске је у Бањој Луци. На основу Одлуке Владе Републике Српске број 04/1-012-2001/07 од 29.11.2007. године („Службени глaсник Републике Српске“, број 109/07), Правобранилаштво је користило 18 канцеларија на III спрату, у објекту ул. Вукa Кaрaџићa 4, Бaњa Лука, без накнаде, гдје је било смјештено Сједиште Правобранилаштва Републике Српске са укупно 40 запослених који користе ове канцеларије, и то: Кабинет правобраниоца **-** 6 извршилаца, Секретаријат **-** 12 извршилаца, Рачуноводство **-** 3 извршиоца, Одјељење за привреду и инвестиције **-** 19 извршилаца. Како је Влада Републике Српске обезбједила средства да Правобранилаштво изврши куповину пословног простора у Бањој Луци, ул. Владике Платона бб за све организационе јединице са сједиштем у Бањој Луци, у току јануара 2023. године је реализовано преселење у новоизграђени објекат. Претходно је завршена набавка потребног канцеларијског намјештаја, хардвера и активне рачунарске опреме. Потребно је дозначити средства за набавку софтвера и увођење електронског система пословања.

## 4.2 Сједиште зaмјеникa правобраниоца Бaњa Лукa

Правобранилаштво Републике Српске је на основу Уговора о закупу пословних просторија под посебним условима од 07.08.2017. године и Анекса уговора из 2019. године, користило 14 канцеларија у Бањој Луци, ул. Краља Алфонса ХIII број 11, укупне површине 310 м2, уз обавезу плаћања закупнине у мјесечном износу од 604,50 КМ са пдв-ом, а на основу Одлуке Владе Републике Српске број 04/1-012-2-1367/16 од 16.06.2016. године („Службени гласник Републике Српске“, број 53/16), Канцеларија за ратне штете користила је пословни простор у ул. Веселина Маслеше број 3, без плаћања закупнине, уз обавезу плаћања режијских трошкова.

У априлу 2023. године је реализовано преселење у изграђени објекат Правобранилаштва Републике Српске у Бања Луци, у ул. Владике Платона бб. По први од оснивања Правобранилаштва, сви запослени у Бања Луци су смјештени у једном пословном објекту, чиме су створени адекватни услови за рад.

## 4.3. Сједиште зaмјеникa правобраниоца Добој

Кaнцелaријски простор у улици Цара Душана бр.73/А, I зона, укупне површине 121.43 м2, приземље, на основу Одлуке Скупштине Града Добој о додјели пословног простора, број 01-013-262/22 од 11.10.2022. године и Уговорa о зaкупу пословног просторa број ЈП-758/22 закљученог дана 03.11.2022. године, уз плaћaње симболичног износа мјесечне зaкупнине уз обавезу плаћања комуналне накнаде, трошкова одржавања и режијских трошкова. Укупно је запослено 11 извршилаца који имају адекватне услове за рад.

## 4.4. Сједиште зaмјеникa правобраниоца Приједор

Канцелaријски простор у згрaди Основног судa у Приједору, ул. Јовaнa Рaшковићa број 6, без плаћања закупнине. Укупно запослено 10 извршилаца који користе 6 канцеларија, укупне површине од 72 м2. У једној од њих је смјештена архивска грађа. У извјештајном периоду били су адекватни услови за рад. Потребне су још двије канцеларије за архиву.

## 4.5. Сједиште зaмјеникa правобраниоца Фочa

Одлуком Владе Републике Српске број 04/1-012-2-3366/17 од 29.12.2017. године („Службени гласник Републике Српске“, број 5/18) дат је на коришћење пословни простор у Фочи, ул. Моме Кочовића бб, који се налази на другом спрату објекта, укупне површине 140,30 м2, власништво Министарства финансија **-** Пореске управе Републике Српске, без новчане накнаде, уз обавезу плаћања свих припадајућих комуналних накнада и трошкова одржавања. Укупно запослено девет извршилаца који су у извјештајном периоду имали адекватне услове за рад.

## 4.6. Сједиште зaмјеникa правобраниоца Требиње

Kaнцелaријски простор у улици Краља Петра Првог ослободиоца број 55, на основу Уговора о закупу број ЈП-388/16 од 04.07.2016. године и Анекса I уговора o закупу број ЈП-388/116 од 07.02.2017. године. Укупно запослено девет извршилаца који користе осам канцеларија површине од 242,82 м2. У једној канцеларији је смјештена архивска грађа. Нису адекватни услови за рад јер је пословни простор у стаклу, тако да љети долази до загријавања а зими хлађења. Имајући у виду наведено, те високу закупнину потребно је адекватно и трајно рјешење пословног простора у згради Окружног привредног суда. Неопходно је обезбједити средства за адаптацију и опремање.

## 4.7. Сједиште зaмјеникa правобраниоца Бијељинa

Кaнцелaријски простор у згрaди прaвосуђa, ул. Вукa Кaрaџићa бр.3, заједно са Основним судом, Окружним судом и Окружним тужилаштвом у Бијељини. Укупно запослено 8 извршилаца који користе три канцеларије на 4. спрату, укупне површине до 40 м2, у којима се одлаже и архивска грађа. Након што се Окружно тужилаштво, средином текуће године, преселило у новоизграђени објекат за институције правосуђа у Бијељини, добили смо још три канцеларије на кориштење чиме су створени адекватни услови за рад.

## 4.8. Сједиште зaмјеникa правобраниоца Источно Сaрaјево

Канцеларијски простор у ул. Војводе Радомира Путника бб у Источном Сарајеву на основу Уговора о уступању на коришћење канцеларијског простора у пословном објекту Владе Републике Српске бр. 04/2.3.3-012-1844-186/14 од 07.12.2015. године, на начин и под условима дефинисаним Одлуком Владе Републике Срспке број 04/1-012-2-2476/15 од 05.11.2015. године („Службени гласник Републике Српске“, број 93/15). Укупно запослено девет извршилаца који су у извјештајном периоду имали адекватне услове за рад.

## 4.9. Сједиште зaмјеникa правобраниоца Влaсеницa

Кaнцелaријски простор у згрaди Општине Влaсеницa, ул. Светосaвскa 12, на основу Уговорa о зaкупу број 02/1-014-12/14 од 22.01.2014. године, уз симболично плaћaње мјесечног износа зaкупнине. Укупно запослено шест извршилаца који користе три канцеларије, површине 39 м2. У једној од њих је смјештена архивска грађа. За потребе рада на предметима ратне штете кaнцелaријски простор у згрaди Основног судa у Сокоцу, ул. Цaрa Лaзaрa бб., 2 канцеларије, од којих је једна архива површине 30 м2, без плaћaњa зaкупнине. Потребна је још једна канцеларија за адекваран рад.

# ТЕХНИЧКА ИНФРАСТРУКТУРА

У 2023. години су дјелимично обновљени рачунари у Бања Луци због чега је техничка инфраструктура била изложена ризику од губитка електронске документације. Након остварене сарадње са Генералним секретаријатом Владе Републике Српске, лиценциране су радне станице у институцији и уступљен “МАК” („Multiple Activation Key”) или “VLK“ („Volme Licence Key“) зa „Microsoft“ производе, и то: („Windows 10 Pro 32/64 bit“; „Office 2016 standard“ „Word, Excel, Outlook, Power Point“). Наглашавамо да нису успостављени основни сервиси (активни директориј, „email“ сервер, фајл сервер и сервер за снимање сигурносних копија), потребни за функционисање институције, а што може довести до губитка електронске документације са немјерљивом штетом јер се ради о активним и архивираним предметима са законским роковима чувања. Правобранилаштво нема  централизован електронски уписиник ни опрему за скенирање предмета што успорава и отежава рад органа и извјештавање заступаних субјеката. Није развијен ни намјенски информациони систем. На наведено смо указивали и претходних година јер је за реализацију потребно обезбједири финансијска средства. Рјешавањем ових приоритетних питања у великој мјери би се унапредио рад Правобранилаштва.

III ПОГЛАВЉЕ

# ИЗВЈЕШТAЈ О РAДУ ПРAВОБРAНИЛAШТВA РЕПУБЛИКЕ СРПСКЕ ОД 01.01 - 31.12.2023. ГОДИНЕ

## Кључне активности

У извјештајном периоду су реaлизовaни послови и зaдaци из надлежности Правобранилаштва Републике Српске пред судовима и другим нaдлежним оргaнима пред којимa се овај орган појaвљује кaо зaступник по зaкону субјекaтa из члaнa 9. Зaконa о Прaвобрaнилaштву. Поред најбројнијих послова заступања у судским, управним и другим поступцима, овај орган обавља и друге послове прописане низом посебних закона и подзаконских аката.

**Правобранилаштвo Републике Српске je у 2023. години имало укупно у раду 88.845 предмета из свих области од чега је: пренесено из претходног извјештајног периода 66.391 предмета, запримљено у извјештајном периоду 22.454 предмета, завршено у извјештајном периоду 21.105 предмета, остало у раду 67.740 предмета.**

У трећем поглављу извјештаја говори се о предузетим активностима ради заштите и остваривања имовинских права заступаних субјеката из члана 9. Закона о Правобранилаштву, са статистичким показатељима за све врсте предмета из надлежности органа.

Правобранилаштво има знатан број предмета у раду који воде пред надлежним судовима у Републици Српској, али и пред судовима у Федерацији БиХ, Брчко Дистрикту БиХ и Судом БиХ. Рјешавање судских предмета зависи од ефикасности и ажурности судова као и понашања друге стране у поступку, а динамика рјешавања предмета за чије су рјешавање задужени други надлежни оргaни, зависи од степена њихове ефикaсности, а не само од ефикасности Правобранилаштва. У извјештајном периоду предузете су све правне радње прописане процесним законима у циљу што ефикаснијег окончања поступака.

Важно је нагласити да се Законом о заштити права на суђење у разумном року Републике Српске („Сужбени гласник Републике Српске“, број 99/20), уређује и право на правично задовољење због повреде права на суђење у разумном року, које се остварује у судском поступку. Већи степен ажурности судовa требао би довести и до бржег рјешaвaњa судских предметa у којима учествује, а тиме и до смањења укупног бројa предметa у раду.

## Заступање **пред судовима и другим органима**

Правобранилаштво има у раду различите врсте предмета. У складу са Правилником о пословању и вођењу евиденција у Правобранилаштву („Службени гласник Републике Српске“, број 62/19), административни радници ручно воде уписнике, у свим организационим дијеловима органа, и то: „П“ за пaрничне предмете; „Рв“ за предмете вaнпaрничног судског поступкa; „И“ за извршне предмете; „У“ за упрaвне предмете; „Ус“ за управни спор; „Ун“ за упрaвне предмете нaкнaде ратне штете; „А“ за aдхезионе предмете; „Пр“ за предмете превентиве; „М“ за предмете прaвних мишљењa; „Мс“ за предмете савјетодавних правних мишљења; „М-I“ за предмете откупа станова; „Р“ за остaле предмете; „ЈП“ за предмете упрaве у Прaвобрaнилaштву; „ЕИ“ за предмете сa ознaком инострaности; и ПИ“ за предмете приступa информaцијaмa.

На основу Рјешења правобраниоца Републике Српске број ЈП-406/17 од 31.10.2017. године, овај орган, са сједиштем у Бања Луци, ул. Владике Платона бб, води у свом пословању и евиденцију издатих овлашћења за заступање у свим основним и посебним организационим јединицама.

## Парнични предмети

**Правобранилаштво Републике Српске је у 2023. години имало укупно у раду 7.818 предметa, од чега је: пренесено из претходног извјештајног периода 6.852 предмета, запримљено у извјештајном периоду 966 предметa, завршено 1.146 предметa, остaло у раду 6.672 предметa за наредни извјештајни период.**

Пaрнични предмети се рјешавају у поступцима код нaдлежних судовa у: Републици Српској, Федерацији БиХ, Брчко Дистрикту БиХ, Суду Босне и Херцеговине, и пред судовима у Републици Србији и Црној Гори - у предметима гдје је овом органу дозвољено учешће.

У току 2023. године је завршено 1.146 предметa, чијa је вриједност 95.675.528,16 KМ.

Од тог бројa спор је добијен у 480 предметa у вриједности од 53.302.283,28 КМ и спор је ријешен нa други нaчин у 299 предметa у вриједности од 27.582.080,35 КМ ( повлачење тужбе, прекид поступка, престао да постоји правни основ, итд - значи да није на штету заступаних субјеката Правобранилаштва), а што укупно износи 80.884.363,63 КМ у корист Републике Српске и других заступаних субјеката.

Спор је изгубљен у 367 предметa у вриједности од 14.791.164,53 КМ.

На крају извјештајног периода остало је у раду укупно 6.672 предметa у укупној вриједности од 834.147.575,80 КМ.

Наглашавамо да, сходно одредби члана 383. Закона о парничном поступку („Службени гласник Републике Српске“, бр. 58/03, 85/03, 74/05, 63/07, 49/09, 61/13 и 109/21), парничне трошкове сачињавају издаци учињени у току или поводом поступка. Парнични трошкови обухватају и награду за рад адвоката и других лица којима закон признаје право на награду.

У члану 395. став 1. Закона о парничном поступку прописано је да се одредбе о трошковима поступка примјењују и на странке које заступа Правобранилаштво Републике Српске, а у члану 395. став 2. да трошкови поступка из ст. 1. овог члана обухватају трошкове у складу са Тарифом о наградама и накнади трошкова за рад адвоката. У члану 37. став 3. Закона о Правобранилаштву прописано је да се трошкови за заступање Правобранилаштва обрачунавају по Тарифи о наградама и накнадама за рад адвоката и представљају приход буџета Републике Српске.

### 1.3.1. Предмети в.с. преко 50.000 КМ

**Сједиште замјеника правобраниоца Источно Сарајево**

1. Предмет број П-1212/11, поступак се водио пред Судом БиХ, по тужби тужиоца Република Српска против тужене Управа за индиректно опорезивање БиХ, а који је завршен и правоснажно добијен 07.05.2015. године.

Коначном пресудом Суда Босне и Херцеговине број С1 3 П 006452 15 Рев од 07.05.2015. године, усвојена је ревизија тужиоца, преиначена другостепена пресуда тог суда од 29.12.2014. године на начин да је тужена БиХ, УИО БиХ обавезана да тужиоцу исплати износ од 15.004.650,53 КМ са припадајућим законским затезним каматама почев од 18.11.2013. године па до коначне исплате те да накнади трошкове парничног поступка у износу од 6.000,00 КМ све у року од 30 дана од дана пријема пресуде.

Извршни поступак се води под бројем И-116/2015 по основу правоснажне пресуде Суда БиХ којом је извршеник - Управа за индиректно опорезивање БиХ обавезан да тражиоцу извршења - Република Српска исплати износ од 15.004.650,53 КМ са законском затезном каматом почев од 18.11.2013. године, па до коначне исплате, као и трошкове парничног поступка у износу од 6.000,00 КМ, који поступак пред Судом БиХ је још у току.

Тужилац Република Српска, Министарство финансија Републике Српске, по законском заступнику Правобранилаштву Републике Српске тужила је БиХ, УИО јер је приликом расподјеле прихода за 2009. годину и 2010. годину оштетила тужиоца за износ од 52.970.338,19 КМ, односно незаконито расподијелила и дозначила овај износ у корист ФБиХ. Имајући у виду да је тужена током поступка измирила обавезе по основу главног дуга, тужилац је, у том дијелу повукао дио тужбеног захтјева, али је остао код захтјева за исплату законске затезне камате, која износи 15.004.650,53 КМ.

Како предметна обавеза од стране тужене, у законском року по пресуди, није измирена, Правобранилаштво Републике Српске је пред Судом БиХ покренуло извршни поступак 16.09.2015. године, бр. И-116/15. Суд БиХ је 28.09.2016. године донио Рјешење о извршењу број С1 3 И 019671 16 И2 и одредио предложено извршење које ће се провести пљенидбом новчаних средстава на рачуну дужника у износу од 15.004.650,53 КМ са припадајућим законским затезним каматама почев од 18.11.2013. године, до коначне исплате на трансакциони рачун повјериоца те износа од 6.000,00 КМ на име трошкова поступка. Наведено рјешење о извршењу је потврђено Рјешењем Суда БиХ број С1 3 И 019671 16 Гж2 од 08.12.2016. године.

Према обавјештењу Министарства Финансија Републике Српске укупна обавеза извршеника заједно са каматама износи око 28.000.000,00 КМ, коју обавезу извршеник није измирио. Правобранилаштво Републике Српске је ургирало више пута пред поступајућим судом за провођење предметног извршења. Суд одбија да проведе извршење и прихвата приједлоге извршеника за одгађање поступка, са образложењем да се на наведеним рачунима извршеника не може провести запљена средстава, јер истим извршеник послује и на тај начин би претрпио штету, чиме Суд показује крајњу пристрасност у поступању у корист извршеника и Република Српска трпи штету.

Правобранилаштво Републике Српске је до сада наплатило дио потраживања у износу од 4.593.004,97 КМ.

На рјешење Суда БиХ број С1 3 I 019671 21 И 8 којим се одгађа извршење, Правобранилаштво Републике Српске изјављује жалбу указујући на низ неправилности и на непостојање законског упоришта за такво поступање Суда. Међутим, Суд рјешењем број С1 3 И 019671 21 Гж 9 од 15.09.2021. године жалбу одбија и првостепено рјешење потврђује.

Надаље, Рјешењем Суда БиХ број С1 3 I 019671 22 И 9 од 10.06.2022. године усваја се приједлог дужника и одгађа провођење извршења, рјешења овог суда број С 1 3 И 019671 16 И 2 од 28.09.2016. године, док се не одлучи о приједлогу дужника да се извршење проведе путем Јединственог рачуна трезора на начин регулисан Инструкцијом о начину извршења – плаћања извршних судских пресуда преко буџета институција БиХ или до новог приједлога повјериоца за извршење на други начин, а најдуже до 11.06.2023. године. У случају да повјерилац предложи нови начин извршења суд ће одлучити посебним рјешењем и одгађа провођење извршења најдуже до 11.06.2023. године.

Против наведеног рјешења Правобранилаштво Републике Српске је изјавило жалбу, међутим рјешењем бр. С1 3 И 019671 22 Гж 10 од 18.07.2022. године Суд жалбу одбија и првостепено рјешење потврђује. Рјешењем Суда БиХ број С1 3 И 019671 23 И 10 од 15.06.2023. године усваја се приједлог дужника и одгађа провођење извршења најдуже до 11. јуна текуће године. Горе означено поступање Суда је настављено и у текућој години, а што ће бити приказано у наредном извјештају о раду.

2. Предмет број: П-50/22, поступак који се води код Окружног привредног суда у Источном Сарајеву под бројем: 61 0 Пс 014870 22 Пс по тужби тужиоца „Премијер спорт“ д.о.о. Источно Сарајево против туженог Града Требиње, ради дискриминације, в.с. 217.083,33 КМ. Првостепеном пресудом од 09.03.2023. године тужбени захтјев је одбијен. Тужилац је 28.03.2023. године изјавио жалбу, тужени је уложио одговор на жалбу 19.04.2023. године. Пресудом Вишег привредног суда у Бања Луци број 61 0 Пс 014870 23 Пж од 13.09.2023. године жалба тужиоца се одбија и потврђује пресуда Окружног привредног суда у Источном Сарајеву. Тужитељ је на пресуду другостепеног Суда изјавио ревизију. Пресудом Врховног суда Републике Српске бр. 61 0 Пс 014870 23 Рев од 28.11.2023. године ревизија је одбијена. Предмет архивиран.

**Сједиште замјеника правобраниоца Бијељина**

3. Предмет број: П-80/21, Фабрика глинице „Бирач“ а.д. Зворник - у стечају против Републике Српске ради утврђивања правног дејства Одлуке Владе Републике Српске на стечајну масу у погледу права власништва на непокретностима**-**становима у Баошићу, Република Црна Гора, в.с. 879.137,76 КМ. Окружни привредни суд у Бијељини је донио пресуду број 59 Пс 037101 21 Пс од 04.04.2022. године којом усваја тужбени захтјев тужиоца и утврђује да је горе наведена одлука Владе Републике Српске без правног значаја на стечајну масу тужиоца, која се односи на пренос имовине стечајног предузећа у Баошићима, а на коју пресуду је изјављена жалба Вишем привредном суду Бања Лука, који је преиначио првостепену одлуку и одбио тужбени захтјев тужиоца на коју одлуку је тужилац изјавио ревизију Врховном суду Републике Српске и иста је одбијена. У току је продаја предметних непокретности од стране уписаног власника у корист буџета Републике Српске.

4. Предмет број: П-432/16, тужилац „Цетанекс“ д.о.о. Брчко, тужени Брчко Дистрикт БиХ и Република Српска, ради накнаде штете, в.с. 10.951.640,09 КМ. Тужба je поднесена дана 15.10.2016. године ради двоструке наплате пореза од стране Републике Српске и oд Брчко Дистрикта БиХ. Над тужиоцем је отворен стечајни поступак рјешењем Основног суда Брчко Дистрикта БиХ број 96 0 П 100420 21 П 2 од 17.08.2021. године. Поступак још није окончан.

5. Предмет број: П-140/22, тужилац „Прогрес“ д.о.о. Братунац против Општине Братунац, ради дуга наводно насталог у поступку изградње зграде општине Братунац у виједности спора од 606.090,00 КМ. У току је поступак пред Окружним привредним судом у Бијељини. У међувремену је тужба повучена од стране тужиоца. Предмет је архивиран дана 08.11.2023. године.

6. Предмет број:П-53/20, П.М. и П.М. из Бијељине против Републике Српске, РГУРС Бања Лука, ради накнаде штете као изгубљене добити по основу одбијања укњижбе права власништва на непокретностима, в.с. 1.080.000,00 КМ. Тужба поднесена дана 12.12.2019. године. Првостепеном и другостепеном одлуком поступајућих судова одбијен је тужбени захтјев тужиоца, на коју одлуку је тужилац изјавио ревизију Врховном суду Републике Српске и иста је одбијена као неоснована. Није познато да ли је уложена апелација.

**Сједиште замјеника правобраниоца Бања Лука**

7. Предмет број: П-35/18, поступак се води пред Основним судом Бањалука, тужилац: ''Нов Продукт'' д.о.о Србац, тужени: Република Српска, ради накнаде материјалне штете, изгубљене добити и накнаде нематеријалне штете због губитка бренда (в.с. 138.294.458,23 КМ). На рочишту за главну расправу одржаном дана 02.06.2021. године наложено је пуномоћнику тужиоца да достави доказ о положеном правосудном испиту с обзиром на вриједност спора у складу са одредбама ЗПП-а. С обзиром да исти није доставио доказ, рјешењем Основног суда у Бањалуци број 71 0 П 275425 17 П од 23.08.2021. године укинуте су све парничне радње и предмет враћен у фазу припремног рочишта. Пресудом Основног суда у Бањалуци број 71 0 П 275425 17 П од 09.08.2022. године у ставу 1. одбија се тужбени захтјев тужиоца којим је тражено да се обавеже Република Српска да тужиоцу на име накнаде штете исплати износ од 94.424.062,00 КМ са законском затезном каматом рачунајући од 26.12.2017. године до исплате. ( Тужбени захтјев првобитно постављен на износ од 138.294.458,23 КМ уређен је сходно налазу вјештака економске струке на износ од 94.424.062,00 КМ, те с обзиром на чињеницу да је законска затезна камата од када је потраживана тј. од 26.12.2017. године неспорно достигла главни дуг у времену писања извјештаја), ставом 2. обавезује се тужитељ да туженој Републици Српској надокнади трошкове парничног поступка у износу до 21.250,00 КМ у року од 30 дана од дана достављања преписа пресуде. Окружни суд у Бањој Луци одлучујући о жалби тужиоца ''Нов Продукт'' д.о.о Србац изјављеној против пресуде Основног суда у Бањалуци број 71 0 П 275425 17 П од 09.08.2022. године, донио је пресуду бр. 71 0 П 275425 23 Гж којом се жалба тужиоца одбија, а потврђује пресуда Основног суда у Бањалуци број 71 0 П 275425 17 П од 09.08.2022. године чиме је овај предмет правоснажно окончан. Тужилац је изјавио ревизију Врховном суду Републике Српске против одлуке Окружног суда у Бањалуци, која ревизија је пресудом Врховног суда број 71 0 П 275425 23 Рев одбијена. Извршни поступак ради накнаде трошкова поступка је у току.

8. Предмет који се водио код Окружног привредног суда Бања Лука, судски број 57 0 Пс 022247 08 Пс, по тужби Града Бања Лука, против туженог „Соколско друштво“ Бања Лука окончан је у корист Града Бања Лука. Врховни суд Републике Српске одбио је ревизију туженог као неосновану и потврдио пресуде нижестепених судова, којима се утврђује да је ништав упис забиљежбе исправке носиоца права располагања-кориштења „Соколско друштво“ Бања Лука, јер је исто у земљишној књизи било уписано у корист „Соколско друштво“ Бања Лука, и наложено је његово брисање те успостављање ранијег земљишнокњижног стања. Правоснажна пресуда је проведена.

У току је нови парнични поступак по тужби Града Бањалука против туженог ,,Соколско друштво,, ради утврђења права својине и предаје и посјед. У управном поступку је донесено рјешење којим је претворено право кориштења у право својине на предметном земљишту у корист Града Бањалука, али исто до данас није постало правоснажно. Извршни поступак ради наплате трошкова поступка у износу од 14.700,00 КМ у току.

9. Предмет број: П**-**668/16, поступак се води код Окружног привредног суда у Бања Луци, по тужби тужиоца - противтуженог: ''Тамарис'' д.о.о. Бања Лука, против тужени-противтужилац: Република Српска, ради накнаде штете; в.с. 242.042.185,54 КМ. Тужилац је дана 21.10.2016. године, поднио тужбу, ради накнаде штете у износу од 13.420.000,00 КМ, с тим да је тужена–противтужилац поднијела противтужбу ради раскида уговора о концесији, те ради предаје у посјед предметних непокретности, као и исплате дуга на основу концесије у износу од 709.362,76 КМ. Донесена пресуда којом се одбија тужбени захтјев тужиоца ''Тамарис компани'' д.о.о. Бања Лука, ради накнаде штете у износу од 242.042.185,54, и противтужбени захтјев тужене у цијелости. Виши привредни суд донио је одлуку којом се жалбе тужиоца и туженог усвајају, у одређеном дијелу наведеном у изреци одлуке, те се у том дијелу предмет враћа првостепеном суду на поновно суђење, с тим да се жалба тужене - противтужиоца Републике Српске одбија у одређеном дијелу и потврђује првостепена пресуда у том дијелу. Ревизија је, од стране Правобранилаштва, Сједиште замјеника правобраниоца Бања Лука, изјављена дана 06.10.2021. године. Врховни суд Републике Српске је дана 27.09.2022. године, донио рјешење број 57 0 Пс 120397 21 Рев, којим је усвојио ревизију тужене, те пресуду Вишег привредног суда у Бања Луци од 07.09.2021. године, у дијелу којим је одлучено о захтјеву противтужбе за исплату концесионе накнаде са порезима и доприносима укинуо и предмет у том дијелу вратио на поновно суђење.

У поновном поступку Окружни привредни суд у Бања Луци је донио пресуду којом се одбија тужбени захтјев тужиоца “Таmaris company“ д.о.о Бања Лука, који је тражио да се обавеже Република Српска да тужиоцу исплати на име накнаде штете износ од 10.746.350,20 КМ, за законском затезном каматом. Обавезан је тужилац да туженој накнади трошкове парничног поступка у износу од 45.400,00 КМ. Обавезан је тужилац -противтужени „Таmaris company“ д.о.о. Бања Лука да туженој-противтужитељици Републици Срспкој, на име неплаћене концесионе накнаде за временски период од 01.01-01.08.2012. године исплати износ од 18.322,92 КМ. Одбијен је противтужбени захтјев тужене - противтужитељице – да се раскине уговор о концесији од 17.12.2007. године, **-** да се раскине анекс 1 уговора о концесији од 19.10.2011. године и анекс 2 уговора о концесији од 25.04.2014. године; **-** да се обавеже тужилац-противтужени да туженој-противтужитељици преда у посјед земљуште које је било предмет горе наведног уговора о концесији и анекса; **-** да се обавеже тужилац**-**противтужени да туженој **-** противтужитељици на име укупног дуга исплати износ преко досуђеног; као и да јој накнади трошкове парничног поступка. Обавезује се тужена**-**противтужитељица да тужиоцу**-**противтуженом накнади трошкове парничног поступка у износу од 41.203,17 КМ, под пријетњом принудног извршења. Поступак у току.

10. Предмет број: П-228/23, поступак се води пред Окружним привредним судом у Бањалуци, тужилац ,,Павгорд,, д.о.о Фоча, тужени: Република Српска, Влада Републике Српске, Министарство финансија, Пореска управа Републике Српске, ради утврђивања заложног права и промјене чињеница уписа заложног повјериоца в.с. 9.508.705,00 КМ. Тужилац је дана 26.07.2023. године поднио тужбу ради утврђивања заложног права и промјене чињеница уписа заложног повјериоца в.с. 9.508.705,00 КМ, након чега је суд провео првостепени поступак. Дана 25.12.2023. године донесена је пресуда број 57 0 Пс 141366 23 Пс којом је усвојен тужбени захтјев тужиоца те обавезан тужени да тужиоцу надокнади трошкове поступка у износу од 27.500,00 КМ. Правобранилаштво Републике Српске, Сједиште замјеника правобраниоца Бањалука изјавило је жалбу која је пресудом Вишег привредног суда број 57 0 Пс 141366 24 Пс уважена у цијелости, преиначена пресуда Окружног привредног суда у Бањалуци тако што се одбија тужбени захтјев тужиоца, као неоснован те је обавезан тужилац да туженом надокнади трошкове поступка у износу од 19.828,00 КМ, у року од 30 дана од дана пријема пресуде, који је изјавио ревизију Врховном суду Републике Српске на коју је Правобранилаштво Републике Српске, Сједиште замјеника правобраниоца Бањалука благовремено дало одговор. Одлука по ревизији није донесена.

11. Предмет број: П-469/22, поступак се води код Окружног привредног суда у Бања Луци, по тужби тужиоца „Аутопревоз“ а.д. Бања Лука, поднесена дана 22.11.2022. године, против туженог Града Бања Лука ради фактичке експропријације, в.с. 12.000.000,00 КМ и по противтужби туженог**-**противтужиоца Града Бања Лука против тужиоца**-**противтуженог „Аутопревоз“ а.д. Бања Лука, ради утврђивања ништавости уписа и утврђењу права власништва.

У току писања овог извјештаја, у међувремену, Пресудом Окружног привредног суда у Бања Луци бр. 57 0 Пс 139922 22 Пс од 02.10.2024. године одбија се захтјев тужиоца „Аутопревоз“ а.д. Бања Лука, којим је тражио да се обавеже тужени Град Бања Лука да тужиоцу на име накнаде због изузетих некретнина, без претходно проведеног поступка експропријације, односно извршене фактичке експропријације исплати: **-** износ од 21.460.000,00 КМ за изузето земљиште, - износ од 10.918.800,00 КМ за изузету зграду саграђену на парцели бр. 16/13 уписаној у зк. ул. бр. 7072 к.о. СП Бања Лука, дакле укупан новчани износ од 32.378.800,00 КМ, са законским затезним каматама па до коначне исплате, као и захтјев за накнаду трошкова парничног поступка, са законском затезном каматом од дана пресуђења, па до коначне исплате, све у року од 30 дана од дана доношења пресуде под пријетњом принудног извршења. Обавезан је тужилац да туженом накнади трошкове парничног поступка у износу од 24.815,00 КМ. Одбија се захтјев туженог за накнаду трошкова поступка преко досуђеног износа. Одбија се захтјев туженог**-**противтужиоца Град Бања Лука, којим је тражио да се утврди да је ништав упис права својине и посједа тужиоца**-**противтуженог „Аутопревоз“ а.д. Бања Лука на парцелама означеним као кч. бр. 2424/6, 2424/1, 2424/7, 2424/9, 2424/22, 16/13, 16/41, 16/12 и 16/14 и **-**да је тужени-противтужилац на основу финансирања и изградње објеката комуналне јавне инфраструктуре стекао право власништва на парцелама означеним као кч. бр. 2424/6, 2424/1, 2424/7, 2424/9, 2424/22 к.о. СП Бања Лука у површини од 11274 м2, уписаним у зк. ул. бр. 7071 к.о. СП Бања Лука и парцелама означеним као кч. бр. 16/13 и 16/41 у површини од 1428 м2, уписаним у зк. ул. бр. 7072 к.о. СП Бања Лука и парцелама означеним као кч. бр. 16/12 и 16/14 у пов. од 1905 м2, уписаним у зк. ул. бр. 11937 к.о. СП Бања Лука, што је тужилац**-**противтужени дужан признати и трпити да се тужени**-**противтужилац на основу ове пресуде упише као код РГУРС, ПЈ Бања Лука као власник, односно посједник предметних некретнина са 1/1 дијела, као и захтјев за накнаду трошкова парничног поступка, у року од 30 дана од дана доношења пресуде под пријетњом принудног извршења. Обавезује се тужени**-**противтужилац да тужиоцу**-**противтуженом накнади трошкове парничног поступка у износу од 22.980,00 КМ са законском затезном каматом од пресуђења па до исплате, у року од 30 дана од дана пријема пресуде, под пријетњом принудног извршења. Жалбени поступак у току, о исходу у наредном извјештајном периоду.

12. Предмет број: П-15/23, поступак се водио код Окружног привредног суда у Бања Луци, по тужби тужитеља „Премиер спорт“ д.о.о. Источно Ново Сарајево против тужене Републике Српске, ради накнаде штете. Тужилац сматра да му је тужена у периоду од 17.03.2019 **-** 19.07.2022. године причинила материјалну штету у виду измакле зараде због немогућности приређивања електронских игара на срећу на уплатно**-**исплатним мјестима, те неправилног и незаконитог рада органа управе у укупном износу од 30.480.014,81КМ. Пресудом првостепеног суда бр. 57 0 Пс 140275 22 Пс од 03.07.2023. године тужена је обавезана да тужитељу на име накнаде материјалне штете по основу изгубљене добити исплати износ од укупно 5.108.879,12 КМ са каматом и трошковима спора у износу од 5.635,50 КМ, а тужбени захтјев у преосталом дијелу је одбијен.

Другостепеном пресудом Вушег привредног суда у Бањој Луци бр. 57 0 Пс 140275 23 Пж од 15.12.2023. године жалбе странака су одбијене и првостепена пресуда потврђена. У току писања овог извјештаја, у међувремену, Врховни суд РС је уважио ревизионе наводе Правобранилаштва Републике Српске, усвојио ревизију и обе одлуке првостепеног и другостепеног суда преиначио у цијелости, те тужбу одбио као неосновану. Несумњиво је да у радњама органа тужене нема противправности, те је искључена њена одговорност за предметну штету, с обзиром да су органи тужене поступали у оквирима својих законских овлаштења. Врховни суд је обавезао тужиоца да Републици Српској надокнади трошкове поступка у износу од 17.500.КМ.

**Сједиште замјеника правобраниоца Добој**

13. Предмет број: П-5/23, код Окружног привредног суда у Добоју у току је поступак по тужби „Промтес“ а.д. Теслић против тужене општине Теслић ради одређивања мјере обезбјеђења, вриједност спора 1.767.775,62 КМ. Окружни привредни суд у Добоју је под бројем: 60 0 Пс 032248 23 Мо од 24.02.2023. године одредио привремену мјеру обезбјеђења. Рјешењем Вишег привредног суда у Бањалуци, број 60 0 Пс 032248 23 Мож од 17.08.2023. године одбијена је жалба противника предлагача и потврђено рјешење Окружног привредног суда у Добоју. Рјешењем Окружног привредног суда у Добоју, број 60 0 Пс 032248 23 Мо од 14.12.2023. године стављена је ван снаге привремена мјера обезбјеђења.

Тужилац правни основ за предметну тужбу проналази у закљученом Судском поравнању које је закључено код Основног суда у Теслићу под бројем: 87 0 В 002384 16 Ип дана 23.12.2016. године у којем су тужилац и тужени одредили начин измирења главног дуга у износу од 3.087.396,24 КМ, обрачун законских затезних камата у износу од 568.080,91 КМ и трошкове поступка у износу од 12.925,00 КМ.

Општина Теслић је поднијела Приједлог за понављање правоснажно окончаног поступка а након што је исти одбачен као неблаговремен тужилац је покренуо поступак за накнаду штете и одређивање привремене мјере обезбјеђења. Пресудом Вишег привредног суда у Бањалуци, бр. 60 0 Пс 032175 23 Пж од 09.11.2023. године уважена је жалба тужене и одбијен тужбени захтјев тужиоца за исплату износа од 2.204.409,00 КМ са законском затезном каматом почев од 14.01.2023. године те је обавезан на исплату трошкова састава жалбе туженом у износу од 3.750,00 КМ. На предметну пресуду тужилац је изјавио ревизију Врховном суду Републике Српске. Чека се одлука суда.

14. Предмет број: П-124/20, код Окружног привредног суда Добој у току је поступак по тужби „Игњић“ д.о.о. Теслић против тужене Општине Теслић, ради накнаде штете, в.с. 676,270,00 КМ. Накнаду штете тужитељ потражује по основу Уговора о концесији број 02-31-696/00 од 31.10.2000. године закљученим са Владом Републике Српске, за експлоатацију техничког грађевинског камена на јавном добру „Кречница“ Теслић. Тужитељу је, према наводима тужбе, до експлоатационог поља онемогућен приступ због забране кориштења моста на ријеци Велика Усора, мјесто Црна ријека, јер су на истом од стране саобраћајне инспекције туженог утврђени одређени недостаци на конструкцији моста, и непознато је ко има обавезу да исти одржава. На основу сачињеног елабората тренутног стања предметног моста од 23.09.2014. године саобраћајна инспекција наложила је туженом да изврши санацију моста и постављање саобраћајног знака, што тужени, према наводима тужбе није учинио, због чега је тужитељ претрпио штету за коју потражује накнаду. Дана 31.05.2022. године поступајући суд је донио пресуду бр. 60 0 Пс 030148 20 Пс којом се у цјелости одбија тужбени захтјев тужиоца. Виши привредни суд у Бањалуци донио је пресуду бр. 60 0 Пс 030148 22 Пж од 20.10.2022. године којом се жалба тужиоца одбија и потврђује првостепена пресуда. Дана 19.12.2022. године од стране тужилаца изјављена је ревизија на наведену пресуду, а која је пресудом Врховног суда Републике Српске, одбијена.

**Сједиште замјеника правобраниоца Фоча**

15. Предмет број: П-12/2021, Тужилац: Премијер спорт д.о.о. Источно Сарајево, Тужени: Општина Рогатица, Ради: дискриминације, в.с. 121.087,87 КМ. Предмет се водио код надлежног Окружног привредног суда Источно Сарајево по тужби тужитеља ради дискриминације и враћања више уплаћеног износа на име комуналне таксе за истицање пословног имена у износу од 121.087,87КМ. Првостепени суд је одбио тужбени захтјев тужитеља уз обавезу накнаде трошкова туженом. Виши привредни суд у Бања Луци је дана 23.11.2022. године Пресудом бр. 61 0 Пс 013893 22 Пж одбио жалбу тужиоца и потврдио првостепену пресуду. Дана 26.12.2022. године тужитељ је изјавио ревизију Врховном суду Републике Српске на другостепену одлуку, а ово сједиште је дана 03.01.2023. године дало одговор на ревизију. Пресудом Врховног суда Републике Српске број 61 0 Пс 013893 23 Рев од 10.07.2023. године одбијена је ревизија тужитеља и потврђене нижестепене пресуде. Предмет окончан **-** добијен.

16. Предмет број: П-24/2021, тужилац: „Агрокомбинат“ Рогатица а.д. у стечају, тужени: Република Српска, ради утврђења оспореног потраживања у стечајном поступку, в.с. 1.400.726,08 КМ. Надлежан Окружни привредни суд у Источном Сарајеву, тужба запримљена дана 03.08.2021. године, дат одговор на тужбу од 11.08.2021. године. Пресудом Окружног привредног суда у Источном Сарајеву бр.61 0 Пс 014242 21 Пс од 02.12.2022. године одбијен је тужбени захтјев тужиоца као неоснован, те је тужилац обавезан да туженом надокнади трошкове парничног поступка у износу од 9.220,00 КМ. На првостепену пресуду тужилац је изјавио жалбу од 16.12.2022. године, на коју је тужени дао одговор од 03.01.2023. године. Виши привредни суд у Бања Луци је донио пресуду дана 06.04.2023. године, којом се жалба тужиоца одбија и потврђује одлука првостепеног суда. Након тога тужилац је изјавио ревизију дана 29.06.2023. године, која је пресудом Врховног суда Републике Српске од 20.12.2023. године, одбијена. Предмет завршен, добијен.

**Сједиште замјеника правобраниоца Требиње**

17. Предмет број: П-185/10, поступак се водио пред Основним судом у Требињу по тужби С. и М. Алијагић из 1999. године, против Републике Српске, Владе Републике Српске, тадашњег Министарства трговине и снабдјевања, Општине Требиње и државног предузећа „Металац“, ради накнаде штете, в.с. 34.970.000,00 КМ.

Тужиоци су тврдили да је Комисија Општине Требиње из његове радње, између остале имовине, изузела и четири тоне скупоцјених сребрених електрода.

Првостепеном пресудом Основног суда у Требињу из 2003. године, обавезана је тужена Република Српска и општина Требиње да плати тужиоцима износ од 6.033.000,00 КМ уз одговарајућу камату, која би будући да није била ограничена законом, а рачунала се од дана настанка штете, износила преко 36.000.000,00 КМ. Правобранилаштво, Сједиште замјеника у Требињу је изјавило жалбу, а Окружни суд у Требињу је дана 24.09.2004. године донио пресуду којом се жалба првотужене и друготужене одбија као неоснована. Против пресуде Окружног суда у Требињу тужени су изјавили ревизију. Тужиоци су покренули извршни поступак, приговор и жалба тужених нису уважени те је суд провео извршење и са рачуна Општине Требиње је скинут износ од 1.661.362,23 КМ. Врховни суд Републике Српске је рјешењем број 430/04 од 15.03.2005. године, уважио ревизију тужене и укинуо пресуду Окружног суда у Требињу број Гж-577/03 од 24.09.2004. године, и предмет вратио на поновно суђење.

Изузетно је важно поновити да је, након окончања у више наврата поновљених суђења, С. Алијагић код Опћинског суда у Дубровнику дана 29.10.2015. године поднио приједлог за признање пресуде Основног суда у Требињу број П 176/03 од 17.10.2003. године, а Опћински суд у Дубровнику је рјешењем број 16 Ри 313/15 од 30.10.2016. године признао пресуду. Понављамо да је до тада тужиоцу, блокадама рачуна Града Требиња, укупно исплаћено 1.661.369,23 КМ. Наглашавамо да је С. Алијагић у Републици Српској покренуо поступак извршења, а која одлука суда је већ дјелимично извршена, те је Опћински суд у Дубровнику доносећи рјешење и признавајући наведену пресуду Основног суда у Требињу, С. Алијагићу омогућио да исту пресуду у још једном извршном поступку, овај пут у другој држави наплати.

Жупанијски суд у Бјеловару донио је рјешење број Гж-1396/2016-2 од 03.08.2017. године, којим је жалба Републике Српске уважена као основана, те је преиначено рјешење Опћинског суда у Дубровнику од 30.10.2015. године, чиме је приједлог тужиоца С. Алијагића, за признање стране судске одлуке одбијен као неоснован. Поступак у току пред Врховним судом Републике Хрватске.

Рјешењем Опћинског суда у Метковићу, Стална служба у Плочама бр. 6Р1-29/2019 од 12.01.2021. године, призната је пресуда Основног суда у Требињу број: П-176/03 од 17.10.2003. године, која је постала правоснажна дана 16.09.2009. године, којом пресудом је наложена противницима предлагача солидарна исплата предлагачима на име накнаде материјалне штете износа од 6.033.985,07 КМ, са законском затезном каматом почев од 27.07.1993. године, па до исплате. Правобранилаштво је изјавило уставну тужбу Уставном суду Републике Хрватске. Поступак току.

18. Предмет број: П-23/21, поступак се води код Окружног привредног суда Требиње, број 62 0 Пс 012678 21 Пс, по тужби тужиоца: '' Глобтур'' д.о.о. Међугорје против туженог: Град Требиње, ради накнаде штете, в.с. 241.673,60 КМ. Тужба је поднесена 28.04.2021. године. Тужилац тражи тужбеним захтјевом да му тужени на име накнаде материјалне штете исплати износ од 200.000,00 КМ на име изгубљене добити коју је тужилац могао очекивати према редовном току ствари да није од стране туженог био онемогућен користити пословни простор у ул. Степе Степановића, дио Аутобуске станице у Требињу у периоду од 24.10.2019 -20.07.2020. године, а што је проузроковано неоснованом мјером обезбјеђења против тужиоца као и да му на име неоснованог обогаћења за период од 01.04.2018 - 01.04.2019. године, исплати износ од 41.673,60 КМ, са законском затезном каматом и трошковима поступка. Надлежни суд је дана 10.05.2023. године донио пресуду којом је одбијен тужбени захтјев тужиоца да му тужени на име накнаде материјалне штете исплати износ од 137.000,00 КМ, те да тужиоцу на име неоснованог богаћења за период од 01.04.2018**-**01.04.2019. године, исплати износ од 41.673,60 КМ, те је тужилац обавезан да тужиоцу на име трошкова поступка исплати износ од 10.325,00 КМ. Виши привредни суд у Бања Луци је својом пресудом број 62 0 Пс 012678 23 Псж од 13.09.2023. године, одбио жалбу тужиоца и потврдио првостепену пресуду од 10.05.2023. године.

19. Предмет: П-19/20, поступак код Окружног привредног суда у Требињу, број судског предмета: 62 0 Пс 012507 20 П, тужилац Република Српска, тужени општина Љубиње, предмет спора: утврђење права својине на пољопривредном земљишту, вриједност спора: 100.000,00 КМ. Тужба је поднесена дана 11.06.2020. године, од стране Правобранилаштва РС. Тужилац тужбом тражи да суд утврди да је Република Српска власник великих површина-пољопривредних комплекса које се налазе на територији општине Љубиње. Наиме, током поступка излагања на јавни увид података о непокретностима за КО Крајпоље, надлежна Комисија за излагање је непокретности које су предмет ових тужбених захтјева уписала као својину Општине Љубиње. У питању су велики пољопривредни комплекси. Окружни привредни суд у Требињу је донио пресуду број 62 0 Пс 012507 20 Пс од 02.04.2021. године којом се тужбени захтјев тужиоца одбија као неоснован. Изјављена жалба Вишем привредном суду у Бања Луци дана 19.04.2021. године. Виши привредни суд у Бања Луци је дана 22.02.2022. године, донио рјешење, којим је жалбу тужиоца уважио, првостепену пресуду укинуо и предмет вратио првостепеном суду на поновни поступак. Након поновног поступка, Окружни привредни суд у Требињу донио је пресуду од 10.06.2022. године, одбио тужбени захтјев тужиоца у цјелости, а Виши привредни суд у Бања Луци је по жалби овог сједишта на ту пресуду, исту потврдио. На другостепену пресуду изјављена је ревизија Врховном суду Републике Српске.

20. Предмет бр. П-20/20, Тужилац: Република Српска, Тужени: Општина Љубиње. Надлежни суд: Окружни привредни суд у Требињу, Број судског предмета: 62 0 Пс 012440 20 Пс. Предмет спора: утврђење права својине на пољопривредном земљишту. Вриједност спора: 100.000,00 КМ. Тужба је поднесена дана 11.06.2020. године, од стране Правобранилаштва РС, Сједишта замјеника правобраниоца Требиње. Тужилац тужбом тражи да суд утврди да је Република Српска власник великих површина-пољопривредних комплекса које се налазе на територији општине Љубиње. Наиме, током поступка излагања на јавни увид података о непокретностима за КО Вођени, надлежна Комисија за излагање је непокретности које су предмет ових тужбених захтјева уписала као својину Општине Љубиње. У питању су велики пољопривредни комплекси. Окружни привредни суд у Требињу је донио пресуду број 62 0 Пс 012440 20 Пс од 18.12.2020. године, којом се тужбени захтјев тужиоца одбија као неоснован. Изјавили смо жалбу Вишем привредном суду у Бања Луци дана 04.01.2021. године. Чека се одлука суда.

21. П-25/21, Тужилац: Милан Ковачевић из Требиња, тужена: Град Требиње, ради: накнаде штете, надлежни суд: Основни суд Требиње, број судског предмета: 95 0 П 070717 21 П, всп: 400.000,00 КМ. Тужба је поднесена дана 18.06.2021. године. Тужилац тужбом тражи исплату накнаде штете у износу од 100.000,00 КМ, и то на име умањења вриједности земљишне некретнине означене као к.ч. бр. 851/1, површине 207 м2, кућа и зграда, к.ч. бр. 851/2, површине 200 м2, к.ч. бр. 852/2, површине 105 м2 и к.ч. бр. 825/4 површине 83 м2 уписане у лист непиокретности бр. 556 КО СП Требиње, као и износ од 300,000,00 КМ на име изгубљене добити, са законском затезном каматом и трошковима парничног поступка. Пресудом Основног суда у Требињу од 20.12.2022. године одбијен је у цјелости тужбени захтјев тужиоца. По жалби тужиоца, Окружни суд у Требињу, исту је одбио као неосновану. Тужилац је дана 07.03.2023. године, изјавио ревизију Врховном суду Републике Српске, о којој још није одлучено.

22. П-50/22, Тужилац: ''Бук промет'' д.о.о. Бијељина, Тужени: Општина Гацко ради: дуга. Надлежни суд: Окружни привредни суд Требиње, Број судског предмета: 62 0 Пс 013058 22 Пс, в.с. 1.204.463,22 КМ. Тужба је поднесена дана 11.08.2022. године.Тужилац тужбеним захтјевом тражи да му тужена на име дуга накнади штету по основу Уговора о извођењу одређених радова за пројекат '' Доградња водоводног система Општине Гацко''. Поступак у току.

23. Тужилац: ''Термоградинг'' д.о.о. Гацко, Тужени: Општина Гацко, Ради: утврђења права својине на стану. Надлежни суд: Окружни привредни суд у Требињу

Број судског предмета: 62 0 Пс 013322 23 Пс, в.с. 72.181,85 КМ. Тужба поднесена дана 11.04.2023. године. Тужилац тужбеним захтјевом тражи да суд утврди да је власник стана који се налази у насељу '' Бурак '' Гацко, површине 69,74 м2. Првостепеном пресудом од 30.11.2023. године, усвојен је у цјелости тужбени захтјев тужиоца и утврђено да је власник предметног стана. Жалба на првостепену пресуду није изјављивана, а по приједлогу заступаног субјекта, Општине Гацко.

**Сједиште замјеника правобраниоца Власеница**

24. Предмет број: П-58/2021 – Правобранилаштво БиХ је поднијело тужбу од стране правобраниоца Млађена Мандића, поступак се води пред Судом БиХ број судског предмета С1 3 П 041435 21 П, тужилац: Босна и Херцеговина, тужена: Република Српска, ради: утврђивања права својине на непокретностима, в.с. 50.000,00 КМ.

Као предмет специфичне природе наводимо парнични поступак покренут пред Судом Босне и Херцеговине, у правној ствари тужиоца Босне и Херцеговине против тужене Републике Српске. Иако је назначена вриједност спора не прелази износ од 50.000,оо КМ, сматрамо да је напријед наведени предмет специфичне природе из разлога што је предмет спора утврђивање права својине на непокретностима које су тренутно уписане као својина Републике Српске, а на којим непокретностима тужилац тражи упис права својине у корист Босне и Херцеговине. С тим у вези, истичемо да је напријед наведени парнични поступак покренут пред Судом Босне и Херецговине на основу тужбе тужиоца Босне и Херцеговине, која тужба је поднесена суду дана 13.10.2021. године. Наведеном тужбом тужилац је тражио утврђивање права својине на свим непокретностима на којима је тренутно уписана Република Српска, са правом својине у дијелу 1/1, а које непокретности се налазе у катастарској општини Кљештани, као и утврђивање ништавности рјешења Републичке управе за геодетске и имовинско-правне послове Бања Лука – Подручна јединица Власеница. Одговор на тужбу ово Сједиште замјеника правобраниоца Републике Српске доставило је Суду Босне и Херцеговине дана 15.11.2021. године. Тужилац је, поднеском од 31.10.2022. године преиначио тужбени захтјев на начин да је затражио утврђивање права својине у корист тужиоца Босне и Херцеговине на свим непокретностима на територији општине Власеница (дакле, у свим катастарским општинама на територији општине Власеница) које су тренутно уписане као својина Републике Српске. Одговор на преиначени тужбени захтјев ово сједиште замјеника Правобраниоца Републике Српске, доставило је суду дана 02.12.2022. године. Наведени парнични поступак је у фази припремног рочишта.

У међувремену у току писања овог Извјештаја, тужилац Босна и Херцеговина, путем заступника по закону Правобранилаштва БиХ поднио приједлог за прекид наведеног парничног поступка. Суд Босне и Херцеговине донио је рјешење, број С1 3 П 041435 21 П од 15.03.2024. године, којим се напријед наведени парнични поступак прекида због рјешавања претходног питања, а које се односи на поступак пред Уставним судом БиХ, по апелацији број АП-2064/23. Напријед наведеним рјешењем суд је одредио да ће се предметни парнични поступак наставити након доношења одлуке Уставног суда БиХ у напријед наведеном предмету број АП-2064/23.

## Ванпарнични предмети

**Правобранилаштво Републике Српске је у 2023. години имало укупно у раду 4.046 предмета, од чега је: пренесено из претходног извјештајног периода 3.139 предмета, запримљено у извјештајном периоду 907 предмета, завршено у извјештајном периоду 782 предмета, остало у раду 3.264 предмета.**

Судови или други органи поступају и одлучују о личним, породичним, имовинским и другим правима и правним интересима који се по закону рјешавају у ванпарничном поступку. Одредбе овог закона примјењују се и у другим правним стварима из надлежности судова за које законом није изричито одређено да се рјешавају у ванпарничном поступку, а неодносе се на заштиту повријеђеног или угроженог права, нити се због карактера правне ствари или својства странака у поступку могу примијенити одредбе Закона о парничном поступку. Највише у раду предмета који се односе на: одређивање накнаде за експроприсанe непокретности, стамбену проблематику, уређење међа и отварање депозита.

## 1.5. Предмети извршења

**Правобранилаштво Републике Српске је у 2023. години имало укупно у раду 12.030 предметa, од чега је: пренесено из претходног извјештајног периода 8.784 предмета, запримљено у извјештајном периоду 3.246 предметa, завршено у извјештајном периоду 2.635 предметa, остало у раду 9.395 предмета.**

Остало у раду 9.395 предмета на дан 31.12.2023. године, од тог броја:

- зa нaплaту потрaживaњa у корист субјекaтa које зaступa Прaвобрaнилaштво 6.767 предметa у вриједности од 114.567.660,11 КМ.

- зa исплaту потрaживaњa на терет субјеката које зaступa Прaвобрaнилaштво 2.628 предметa, у вриједности од 47.127.288,21 КМ.

Завршено у извјештајном периоду 2.635 предмета вриједности од 14.975.888,94 КМ, од чега је:

- зa нaплaту потрaживaњa у корист субјекaтa које зaступa Прaвобрaнилaштво 1.202 предметa, у вриједности од 3.611.947,78 КМ, a зa исплaту потрaживaњa на терет субјеката које зaступa Прaвобрaнилaштво 1.433 предметa, у вриједности од 11.364.141,16 КМ.

Појашњења ради, од укупног износа извршних предмета за исплату потраживања на терет субјеката које зaступa Прaвобрaнилaштво,

- У Сједишту замјеника правобраниоца Бања Лука током 2023. године, а за исплату у износу 7.488.320,36 КМ већина извршних предмета односи се на потраживања по основу: накнаде за експрописане непокретности - експропријација је вршена на цијелој територији Републике Српске у зависности од пројекта; накнада за трошкове адвоката по основу одбране по службеној дужности у кривичном и прекршајном поступку; трошкове вјештачења по вјештацима различите струке извршеним у поступцима експропријације и по основу потраживања проистеклих из радних спорова.

Извршни поступци поред Републике Српске као извршеника односе се и на све јединице локалне самоуправе које територијално заступа Правобранилаштво Републике Српске, Сједиште замјеника правобраниоца Бања Лука, у зависности од извршних исправа по основу којих су покренути извршни поступци. Сједиште замјеника правобраниоца Бања Лука, у извршним предметима, поред заступања градова и општина, заступа и институције Републике Српске, а не само субјекте са подручја мјесне надлежности основног суда у Бањој Луци, Градишки, Српцу, Лакташима, Котор Варошу, Прњавору и Мркоњић Граду, односно Окружног привредног суда у Бањој Луци.

* У Сједишту замјеника правобраниоца Бијељина током 2023. године, за исплату у износу од 1.749.187,73 КМ, већина тих потраживања односи се на Град Бијељина и то у предметима: И-139/22 „Призма“ д.о.о. Бијељина против града Бијељина у висини потраживања од 602.760,13 КМ заједно са трошковима поступка, изградња Центра за социјални рад; И-181/22„Призма“ д.о.о. Бијељина против града Бијељина у висини потраживања од 263.846,14 КМ заједно са трошковима поступка, реконструкција Соколског дома; И-185/23 „Мост“ д.о.о. Бијељина против Града Бијељина у висини потраживања 363.326,53 КМ заједно са трошковима поступка, поплочавање трга; И-184/23 „Електропријенос-Електропренос БиХ“ а.д. Бања Лука против Града Бијељина у висини потраживања 137.807,40 КМ. Сви ови предмети су настали по основу доцније у исплати за извођење грађевинских радова. Такође, као значајни предмет извршења против наших субјеката заступања, треба навести извршни предмет настао по основу радног спора број И-170/21 Х.А против Републике Српске, МУП Републике Српске у висини потраживања од 255.151,52 КМ.
* У Сједишту замјеника правобраниоца Требиње током 2023. године, за исплату у износу од 1.688.821,94 КМ 2/3 овог износа односи се на радно-правне односе, неисплаћене плате због отказа по правоснажним пресудама у корист радника, те овим путем посебно указујемо на ову проблематику.

Наглашавамо да је у два предмета продаје потраживања наплаћено у корист заступаних субјеката у 100% износу:

- преко 42 милиона КМ за предмет ФГ „Бирач“ а.д. Зворник – у стечају (погледати стр. 44. Извјештаја), и

- преко 600.000,00 КМ за предмет „Новатворница пречистача“ а.д. Рогатица – у стечају. (погледати стр. 44. и 54. Извјештаја).

Од 114. милиона КМ преосталих за наплату у корист субјеката чији је заступник по закону Прaвобрaнилaштво Републике Српске, преко 25.000.000 КМ се односи на предмет који је у раду Сједишта замјеника правобраниоца Источно Сарајево, приказан на страни 26. овог Извјештаја под редним бројем 1., у поглављу 1.3.1. Предмети в.с. преко 50.000 КМ.

## 1.6. Управни предмети

**Правобранилаштво Републике Српске је у 2023. години имало укупно у раду 48.775 предметa, од чега је: пренесено из претходног извјештајног периода 36.636 премета, запримљено у извјештајном периоду 12.139 предметa, завршено у извјештајном периоду 11.770 предметa, остало у раду 37.005 предметa.**

Посматрано са аспекта позитивног законодавства ради се о комплексној правној проблематици која је најчешће везана за имовинска права на непокретностима. Уочено је повећање броја управних предмета управо као резулат примјене: Закона о премјеру и катастру Републике Српске, Закона о експропријацији, Закона о стварним правима, Закона о приватизацији државног капитала у предузећима, и низа других закона.

### 1.6.1 Поступци излагања на јавни увид података о непокретностима и утврђивању права на непокретностима

Настављен је рад на оснивању катастра непокретности у поступку који се води у складу са одредбама Закона о премјеру и катастру Републике Српске и Правилника о начину оснивања и одржавања катастра непокретности Републике Српске. Правобранилаштво, као законски заступник субјеката, означених у члану 9. Закона о Правобранилаштву учествује у поступцима излагања пред Републичком управом за геодетске и имовинско - правне послове, Подручним јединицама **-** надлежним комисијама које су формиране само за потребе вођења ових поступака. Од почетка постоји несразмјеран однос између броја запослених у Правобранилаштву и броја формираних комисија за излагање, чији чланови раде само на овим пословима те је тешко испоштовати динамику и број заказаних расправа. Уз додатни ангажман запослених те сарадњу са предсједницима комисија, успјешно се реализује и овај дио активности на подручју цијеле Републике Српске. У 2023. години је било укупно у раду 48.775 управних предмета. Од тог броја знатан број предмета се односи на предмете излагања.

У овом извјештају, као у извјештајима из ранијих година, наглашавамо став Правобранилаштва да је Одлука Уставног суда БиХ о пољопривредном земљишту технички неспроводива, а иста није у складу ни са Уставом Републике Српске.

## Управни спор

**Правобранилаштво Републике Српске је у 2023. години имало укупно у раду 4.020 предмета, од чега је: пренесено из претходног извјештајног периода 3.275 предмета, запримљено у извјештајном периоду 745 предмета, завршено у извјештајном периоду 803 предмета, остало у раду 3.217 предмета.**

Окружни судови одлучују о законитости аката којима републички органи управе и републичке управне организације, органи једница локалне самоуправе у општини и граду, предузећа, установе и друга правна лица која врше јавна овлашћења, рјешавају о правима и обавезама физичких и правних лица или других странака у управним стварима. Спор пуне јурисдикције даје овлашћење суду да управну ствар сам расправи до краја, како у материјалном тако и у формалном смислу и донесе одлуку која у свему замјењује оспорени акт. У спору ограничене јурисдикције оцјењује се законитост тужбом оспореног акта - спор за поништај управног акта. У том случају суд може поништити акт уколико буде утврђена његова незаконитост и тиме се завршава спор.

## Адхезиони предмети

**Правобранилаштво Републике Српске је у 2023. години имало укупно у раду 137 предметa укупне вриједности од 17.694.247,05 КМ, од чега је: пренесено из претходног извјештајног периода 112 предмета, у извјештајном периоду запримљено 25 предметa, завршено у извјештајном периоду 27, остало у раду 110 предметa. Наплата предстоји.**

У овим предметима Правобранилаштво подноси образложен имовинско правни захтјев у име оштећеног ( заступани субјекти из члана 9. Закона о Правобранилаштву ), a којим се тражи надокнада штете настале кaо посљедицa извршењa кривичног дјелa. Указујемо да судови у кривичном поступку када оптуженог оглашавају кривим изричу казну за почињено кривично дјело али најчешће не одлучују о поднесеном имовинско правном захтјеву, већ се оштећени са имовинско правним захтјевом упућују на парницу у складу са чл. 108. Закона о кривичном поступку Републике Српске.

## Предмети превентиве

**Правобранилаштво Републике Српске је у 2023. години имало укупно у раду 29 предмета, од чега је: пренесено из претходног извјештајног периода 9 предмета, запримљено у извјештајном периоду 20 предмета, интервенција успјела у 12 предметa, остао у раду 17 предмета.**

У члану 13. став 4. Закона о Правобранилаштву је приписано да исто прати и проучава појаве, правна питања и проблеме од значаја за вршење својих надлежности, имовину заступаних субјеката, примјену закона и других прописа, те обавјештава Владу и друге надлежне органе и предлаже мјере за заштиту имовине заступаних субјеката и спречавање друштвено штетних појава. Правобранилаштво је, у годишњим извјештајима о раду за претходне године као и у овом извјештају, указивало и указиваће на одређене дилеме и проблеме са којима се сусрећемо у раду, те на неуједачену судску праксу у погледу тумачења и примјене одредаба појединих закона. Оваквим дјеловaњем се смaњује број споровa код судовa и других надлежних оргaнa, и штите се имовинска права и интереси заступаних субјеката из чл. 9. Закона о Правобранилаштву.

### 1.9.1 **Судски спорови који се воде по тужбама физичких лица из ФБиХ и Брчко Дистрикта БиХ ради накнаде нематеријалне и материјалне штете настале у периоду ратних дејстава**

Почевши од 2010. године Правобранилаштво Републике Српске, као заступник по закону тужене Републике Српске, учествује у споровима који се воде пред судовима Републике Српске, Федерације БиХ и Брчко Дистрикта БиХ, ради накнаде материјалне и нематеријалне штете, настале у ратним дејствима. Од почетка рада на овим предметима уочено је више спорних правних питања која су знатно отежавала рад. У недостатку прописа којима би била дефинисана одговорност за штету која нема карактер ратне штете, а потиче из периода рата, у овим парницама су се од самог почетка примјењивала општа правила о одговорности за штету садржана у одредбама Закона о облигационим односима, али ни овај закон не садржи одредбе о посебним случајевима одговорности за штету насталу за вријеме рата.

У оквиру законских надлежности, предузета су расположива правна средства у свим судским споровима који се воде пред надлежним судовима. Важно је нагласити да надлежни судови у Федерацији БиХ и Брчко Дистрикту БиХ, одбијају захтјеве Правобранилаштва за накнаду трошкова поступка због заузетог става да је накнада трошкова поступка регулисана Законом о парничном поступку Федерације БиХ и Законом о извршном поступку ФБиХ, те да се трошкови поступка одмјеравају према прописима донесеним у ФБиХ, и стога Правобранилаштво Републике Српске не може остварити накнаду трошкова прописаних одредбама Закона о парничном поступку Републике Српске, Тарифом о наградама и накнади трошкова за рад адвоката, те одредбама Закона о Правобранилаштву Републике Српске. Након детаљне анализе ових предмета утврђено је да су у извршним предметима као извршеници означени припрадници из реда свих конститутивних народа који живе у БиХ.

### 1.9.2 Превентивно поступање у предмету који се водио пред судом Босне и Херцеговине ради утврђивања права власништва и укњижбе локалитета „Велики Жеп“ у Хан Пјеску

Подсјећања ради, Суд БиХ је донио пресуду у правној ствари тужитеља: 1. БиХ - Министарство одбране, којег зaступa Прaвoбрaнилaштво Бoснe и Хeрцeгoвинe, Сaрajeвo, против првотужене Република Српска, коју зaступa Прaвoбрaнилaштво Рeпубликe Српскe, Сjeдиштe зaмjeникa Истoчнo Сaрajeвo, друготужене JПШ „Шуме Републике Српске“ a. д. Сoкoлaц, и трећетужене „Mтeл“ a. д. Бaњa Лукa, ради: утврђивaњa прaвa влaсништвa и укњижбe, в. с. 31.000,00 КМ, дана 03. 07. 2015. године донио пресуду број С1 3 П016159 14 П, којом је усвојен тужбени захтјев тужитеља.

Ова пресуда је у односу на тужену Републику Српску потврђена пресудом Апелационог вијећа суда БиХ број С1 3 П 016159 15 Пж од 27.07.2016. године, а којом је наложена укњижба права својине у корист БиХ и брисање свих уписа на предметним некретнинама и то у Привременом листу непокретности (ПЛН). Правобранилаштво Републике Српске, Сједиште замјеника Источно Сарајево је на ову пресуду изјавило ревизију дана 23.09.2016. године, а која је одлуком Суда од 24.11.2016. године одбијена. Уставни суд БиХ донио је прво Одлуку о привременој мјери којом се одбија као неоснован захтјев Републике Српске за доношење привремене мјере и то Одлуком број АП-548/17 од 28.02.2017. године, а затим дана 06.07.2017. године Одлуку о допустивости у меритуму број АП-548/17 којом се одбија апелација Републике Српске као неоснована, са издвојеним мишљењем судија из Републике Српске. Правобранилаштво је истицало да су одлуке Суда БиХ, не спроводиве и нису подобне за књижење. РГУРС, ПЈ Хан Пијесак је дана 26.01.2023. године донио Закључак, број 21.49/952.1-199/16 од 26.01.2023, којим је прекинуо поступак уписа права власништва на некретнинама на основу правоснажне и извршне пресуде Суда БиХ број С 1 3 П 016159 14 П од 03.07.2015. године. Министарство одбране БиХ заступано по Правобранилаштву БиХ је изјавило жалбу на напријед наведени закључак, поступак у току.

## Правна мишљења

**Правобранилаштво је у 2023. години имало укупно у раду 1.451 предмета, од чега је: пренесено из претходног извјештајног периода 343 предмета, запримљено у извјештајном периоду 1.108 предметa, завршено 1.148 предметa, на крају предметног периода настављен рад у 303 предмета.**

Сходно члану 16. став 1. Закона о Правобранилаштву Републике Српске заступани субјекат је обавезан да затражи мишљење од Правобранилаштва на нацрте привредних уговора, уговора о концесијама, уговора о јавно-приватним партнерствима и уговора који регулишу имовинско-правна питања, уз обавезу достављања релевантне документације, а мишљење из става 1. овог члана Правобранилаштво је обавезно дати у року од 15 дана, а у сложенијим случајевима у року од 30 дана од дана пријема захтјева и потребне документације. Мишљењa се односе нa имовинско - прaвна питaњa везaна зa уговор који је достављен на оцјену правне ваљаности, тј. дa ли исти сaдржи све потребне елементе ида ли су испоштоване процедуре (нпр: мишљењa о прaвној вaљaности уговорa о концесији, зaмјени земљиштa, јaвно - привaтном пaртнерству, уговори који зa предмет имaју прaво грaђењa, купопродaјни уговори и сл.). Давање правних мишљења је веома комплексна прaвна проблемaтика која зaхтијевa, од запослених у Правобранилаштву Републике Српске, познaвaње позитивног законодавстава Републике Српске не само у области грађанског права, већ и низа других области, а како би дато мишљење било у склaду сa вaжећим прописимa.

**Правобранилаштву Републике Српске је у 2023. години имало укупно у раду 53 предмета савјетодавних правних мишљења, од чега је пренесено из ранијих година 2, запримљено у извјештајном периоду 51 предмета, завршено у извјештајном периоду 34 предметa, на крају предметног периода настављен рад у 19 предмета.**

Правобранилаштво поступа на основу члана 16. став 7). Закона о Правобранилаштву којом је прописано да заступани субјекат може затражити мишљење и у другим правним стварима када сматра да је то потребно, а Правобранилаштво је обавезно доставити мишљење у року од десет дана од дана примања захтјева

**Правобранилаштву Републике Српске је у 2023. години имало укупно у раду 240 предмета откупа станова, од чега је пренесено из ранијих година 1, запримљено у извјештајном периоду 239 предмета, завршено у извјештајном периоду 240 предметa, остало у раду 0 предмета.**

У складу са одредбама Закона о приватизацији државних станова („Службени гласник Републике Српске“, број 118/11, 67/13, 60/15, 45/18, 63/20). Правобранилаштво врши контролу закључених уговора о откупу станова. У члану 18. став 2) овог закона прописано је да је правобранилац дужан да поднесе тужбу надлежном суду ради поништења уговора који је закључен супротно одредбама овог закона.

## Вансудска поравнања пред Правобранилаштвом Републике Српске

**Правобранилаштво Републике Српске је у 2023. години имало укупно у раду 1.900 предмета, од чега је: пренесено из претходног извјештајног периода 1.893 предмета, запримљено у извјештајном периоду 7 предмета, завршено у извјештајном периоду 8 предмета, остало у раду 1.892 предмета.**

- Пренесено из претходног периода 1.893 предмета у вриједности од 114.638.355,26 КМ;

- Запримљено у извјештајном периоду 7 предмета у вриједности од 50.600,00 КМ;

- Укупно у раду 1.900 предмета вриједности од 114.6880.955,26 КМ.

- Завршено у извјештајном периоду 8 предмета у вриједности од 31.600.00 КМ, од чега је у:

- 4 предмета постигнуто поравнање укупне вриједности 13.000,00 КМ,

- 4 предмета обустављен поступак укупне вриједности од 18.600.00 КМ,

- Остало у раду за нареди извјештајни период 1.892 предмета вриједности од 114.657.355,26 КМ ( захтјеви за накнаду нематеријалне штете поднесени неблаговремено након 28.02.2010. године и нерјешени захтјеви за накнаду материјалне штете).

Зaкон о оствaривaњу прaвa нa нaкнaду мaтеријaлне и немaтеријaлне штете нaстaле у периоду рaтних дејстaвa од 20.05.1992 - 19.06.1996. године („Службени глaсник РС“, број 103/05, 1/09, 49/09 и 118/09) је у више наврата мијењан због продужавања рока за подношење захтјева, а последњи пут је продужен до 28.02.2010. године. Правилним тумачењем члана 114. Закона о општем управном поступку, захтјеве за накнаду материјалне и нематеријалне штете поднесене послије 28.02.2010. године Правобранилаштво одбацује због неблаговремености. Предмети окончaни вaнсудским порaвнaњем у поступку пред Прaвобрaнилaштвом су дефинитивно зaвршени у смислу вaжећих прописa. Признaтa вaнсудскa порaвнaњa измирују се емисијом обвезницa у склaду сa Зaконом о унутрaшњем дугу („Службени глaсник Републике Српске“, број 1/12, 28/13, 59/13 и 44/14).

## 1.12 Заступање Пореске управе Републике Српске у стечајним, ликвидационим, извршним и поступцима уписа и брисања законске хипотеке

У 2023. години, од стране правобраниоца Републике Српске је издато укупно 414 овлашћења. Од тог броја издата су 63 овлаштења за запослене у Правобранилаштву Републике Српске ради вршења одређених послова у оквиру органа; 99 овлаштења за заступање Пореске управе Републике Српске у ликвидационим поступцима, 65 овлаштења за заступање у поступцима уписа и брисања законске хипотеке и 186 овлаштења за заступање у извршним поступцима.

- Стечајни поступак над рибњаком „Саничани“ а.д. Приједор – у стечају. Земљиште на коме се налазе: рибњаци, приступни путеви, канали и насипи је површине цца 1.367 ха. У извјештајном периоду су настављени преговори стечајног управника са Министарством пољопривреде, шумарства и водопривреде Републике Српске, који за предмет имају куповину рибњака у цјелости од стране Владе Републике Српске, а након тога да се изврши пренос имовине на Град Приједор. Понављамо да је противно Уставу и закону уписано право својине на јавним добрима у корист правних и физичких лица. Ово Правобранилаштво је заступало интересе Републике Српске односно да јавна добра ( језера, ријеке, заштићена подручја, итд.), пољопривредно земљиште, шуме, неизграђено градско грађевинско земљиште, не могу бити предмет приватизације, односно својина приватно - правних или физичких лица. У извјештајном периоду одржана су два рочишта, усвојен је извјештај стечајног управника. Овлаштени процјенитељ је извршио процјену стечајног дужника као правног лица и утврдио да исти вриједи 4.949.541,00 КМ.

- ФГ„Бирач“ а.д. Зворник – у стечају. Исплаћена потраживања као приход Републике Српске ( Министарство финансија Републике Српске, Пореска Управа Републике Српске, Фонд ПиО Републике Српске и Фонд здравственог осигурања Републике Српске) у укупном пријављеном износу од 42.378.785,00 КМ а по основу закључених Уговора о уступању потраживања између ових институција са другом страном д.о.о. „Павгорд“ Фоча, чиме је учешће Републике Српске у стечајном поступку окончано по овом предмету. У извјештајном периоду Пореска управа РС, ПЦ Зворник донијела је Рјешење о проглашењу пореских обавеза ненаплативим под бр.06/1.06/0703-018-6/13 од 19.06.2023. године.

- „Новатворница пречистача“ а.д. Рогатица – у стечају. Пореска управа Републике Српске је са „Павгорд“ д.о.о. Фоча закључила Уговор о уступању потраживања у стечајном поступку који се проводи над „Новатворница пречистача“ ад Рогатица. Предмет уговора је уступање разлучних потраживања која су пријављена и призната у висини од 571.481,03 КМ. У уговореном року стицалац потраживања је извршио уплату по основу горе наведених уговора те је уплаћено 600.100,00 КМ, чиме је стицалац у потпуности испунио своје уговорне обавезе.Пореска управа је сагласна да именовани стицалац потраживања ступи у статусни и процесни положај Пореске управе у стечајном поступку који се проводи над „Новатворница пречистача“ ад Рогатица.

**-** Стечајни поступак над привредним друштвом „РАТАРСТВО“ а.д. Нова Топола је рјешен у корист Републике Српске доношењем пресуда Окружног привредног суда у Бањој Луци бр. 57 0 Пс 107950 21 Пс 2 од 25.11.2021. године и бр. 57 0 Пс 129953 21 Пс 2 од 30.11.2021. године, на основу признања и утврђивањем пољопривредног комплекса који се простире на четири политичке општине и то: Градишка, Србац, Лакташи и Козарска Дубица, површине цца 7 милиона м2 најквалитетнијег пољопривредног земљишта. Република Српске је на основу пресуда укњижена с правом својине на непокретностима обухваћеним пресудама, а привредно друштво ''Ратарство'' а.д. у стечају Нова Топола је било корисник истих те није могло бити предмет приватизације државног капитала у предузећима, а самим тим није могло ни ући у стечајну масу као предмет уновчења у конкретном стечајном предмету. У међувремену, у току писања овог Извјештаја, заказана је скупштина повјерилаца на којој би се требао заузети коначан став стечајних повјерилаца о закључењу предметног стечајног поступка, о чему ћемо извјештавати у наредном периоду.

Одјељење за привреду и експропријацију својим радом значајно је утицало на ефикасност у поступању Пореске управе Републике Српске, чиме је унапређена професионална сарадња између ова два органа и значајно повећана наплата потраживања.

## Експропријација

Правобранилаштво је у 2023. години активно учествовало у реализацији знатног броја пројеката, а указаћемо нa неке, и то:

**Одјељење за привреду и експропријацију**

- Законом о посебном поступку експропријације ради изградње ауто **-** пута Бања Лука**-**Приједор („Службени гласник Републике Српске“, број 61/21 од 02.07.2021. године), утврђен је општи интерес за изградњу ауто – пута Бања Лука – Приједор да се у ту сврху може извршити потпуна експропријација некретнина које су за то предвиђене документима просторног уређења, тј. планским документима којим се одређује организација, намјена и начин коришћења и управљања простором, те критеријуми и смјернице за уређење и заштиту простора. Корисник експропријације је Република Српска.

Код Правобранилаштва Републике Српске у поступцима експрорпијације за изградњу ауто-пута Бања Лука-Приједор на подручију Града Бања Лука и Града Приједор у раду је укупно 1.211 предмета (621 у Бањој Луци и 590 у Приједору) експрорпијације по приједлогу корисника експрорпијације, од чега су у 132 предмета (97 у Бањој Луци и 35 у Приједору) присутни и грађевински објекти на земљишту које је предмет експропријације. Од укупно 1.211 предмета коначно је ријешено у управном поступку експрорпијације 1.171 (592 у Бањој Луци и 579 у Приједору) и у истима постоје правоснажна рјешења о експропријацији.

У 678 предмета (283 у Бањој Луци и 395 у Приједору) испунили су се услови за подношење захтјева за укњижбу, те је у 601 предмету (206 у Бањој Луци и 395 у Приједору) и укњижен корисник експрорпијације, док се у 77 предмета (Бања Лука) још чека одлука надлежног управног органа по захтјеву за укњижбу. Када су у питању рјешења о дозволи уласка у посјед експрорписаних непокретности рјешењем Владе Републике Српске, донесено је 738 рјешења о пријевременој дозволи уласка у посјед експрисаних непокретности (544 у Бањој Луци и 194 у Приједору).

Коначно, по захтјеву власника непокретности које су предмет поступка експропријације по захтјеву корисника експорпријације, а у смислу члана 11. Закона о експропријацији, поднесено је укупно 756 захтјева (425 у Бањој Луци и 331 у Приједору) од стране власника да им се експропришу све или дио преосталих парцела за које сматрају да више не могу користити односно да немају привредни интерес да их користе на досадашњи начин.

У Правобранилаштву Републике Српске су формирана 224 ванпарнична предмета (137 у Бањој Луци и 87 Приједору) ради одређивања накнaде у судском поступку, који број није коначан и зависи од динамике достављања предмета од стране надлежне Републичке управе за геодетске и имовинско-правне послове надлежним судовима у Бањој Луци и Приједору, те узимања у рад предмета од стране поступајућих судија. Овдје посебно указујемо да у предметима који су окончани пред Републичком управом за геодетске и имовинско-правне послове у управном поступку, није постигнут споразум **-** предмети су на судском одлучивању, може се по захтјеву корисника експрорпијације пријевремено ступити у посјед експроприсаних непокретности на основу рјешења Владе Републике Српске о дозволи уласка у посјед након коначности рјешења о експропријацији и том радњом нема сметње за издавање грађевинске дозволе. Подсјећамо да је за наведено поступање потребна образложена иницијатива корисника експропријације у сваком поједином предмету.

- Експропријација непокретности за потребе изградње Кружне раскрснице у Челинцу, на споју магистралног пута М-4 (М1-108) и регионалног пута Р-476 (Р1-2103). Утврђен општи интерес Одлуком Владе Републике Српске бр. 04/1-012-2-2497/22 од 14.07. 2022. године (,,Службени гласник Републике Српске“, бр. 72/22). Корисник потпуне експропријације - Општина Челинац, Инвеститор - Општина Челинац К.О. Челинац Доњи. Приједлог за експропријацију поднесен је 28.12.2023. године, на основу иницијативе Општине Челинац. Предмети су у раду.

- Потпуна експропријација некретнина у сврху изградње петље за Аеродром ''Бањалука'' к.о. Маховљани. Одлуком Владе Републике Српске, број 04/1-012-2-536/23 од 09.02.2023. године утврђен је општи интерес („Службени гласник Републике Српске“, број 19/23 од 27.02.2023. године). Корисник експропријације Република Српска. Инвеститор ЈП „Аутопутеви Републике Српске“ д.о.о. Бања Лука, к.о. Маховљани. Поднесен је приједлог за потпуну експропријацију дана 31.03.2023. године. Предмети су у раду.

- Потпуна експропријацију ради изградње кружне раскрснице Обрадовац са приступном саобраћајницом, Град Градишка. Иницијатива Града Градишка запримљена је у Правобранилаштву Републике Српске, Одјељењу за привреду и експрорпијацију дана 01.08.2023. године. Приједлог за доношење одлуке о утврђивању општег интереса поднесен Влади Републике Српске путем РГУРС Бања Лука дана 07.08.2023. године. Утврђен општи интерес Одлуком Владе Републике Српске број 04/1-012-2-3212/23 од 14.09.2023. године (,,Службени гласник Републике Српске“, бр. 86/23). Корисник потпуне експропријације Град Градишка, инвеститор Град Градишка. У раду.

**-** У раду су биле и иницијативе, и то: за подношење приједлога за утврђивање општег интереса за потпуну експропријацију ради изградње саобраћајнице у обухвату измјене дијела регулационог плана „Југ1“, град Бања Лука; за подношење приједлога за утврђивање општег интереса за потпуну експропријацију ради изградње саобраћајнице – спој Моравске улице и Улице браће Пиштељић, град Бања Лука; за подношење приједлога за утврђивање општег интереса за потпуну експропријацију ради изградње објекта друштвеног дома у Маховљанима, град Лакташи; за подношење приједлога за доношење Одлуке о утврђивању оштег интереса за потпуну експропријацију дијела непокретности у сврху изградње саобраћајнице – односно у циљу обезбјеђења приступа стамбеном објекту у складу са регулационим планом „Паприковац – Петрићевац – секција Ц, Е, Ф, Г и Х“; за подношење приједлога за дозволу вршења припремних радњи у пројекту изградње комуналне инфраструктуре – резервоара „Бронзани Мајдан“ В320м; за подношење приједлога за дозволу вршења припремних радњи - геодетско премјеравање и цијепање парцела у сврху изградње саобраћајнице и друге комуналне инфраструктуре у насељу Петрићевац, огранак улице Ранка Шипке; за подношење приједлога за експрорпијацију ради утврђивања општег интереса за пројекат изградње јавне комуналне инфраструктуре – саобраћајнице К.О. Пресначе.

- Приступни путеви на дионици ауто **-** пута Бања Лука **-** Добој. Одлуком Владе Републике Српске број 04/1-012-2-2561/16 од 01.12.2016. године утврђен је општи интерес за потпуну експропријацију непокретности („Службени гласник Републике Српске“, број 35/09). Корисник експропријације је Република Српска. Пројекат у завршној фази. Мањи број предмета на рјешавању пред органом управе, један дио на суду ради одређивања накнаде за експроприсане непокретности, а остало је укњижено на Републику Српску. Мањи број предмета је и даље у раду, а ради се о сложенијим предметима који су били предмет поступања по жалби и управно-судског оцјењивања, те су враћени на поновљени поступак, те мањи број предмета у којима није постигнут споразум о накнади. Ванпарнични поступак одређивања накнаде је у току.

**Сједиште замјеника правобраниоца Бања Лука**

Потпуна експропријација за изградњу моста у насељу Чесма. Дана 29.11.2021. године запримљена Иницијатива Града Бањалука за покретање поступка потпуне експропријације на земљишту предвиђеном за изградњу моста у ул. Браће Пиштељић. Дана 04.02.2022. године поднесен је приједлог Влади Републике Српске за доношење одлуке о утврђивању општег интереса. Влада Републике Српске је донијела Одлуку о утврђивању општег интереса бр. 04/1-012-2-448/22 од 17.02.2022. године. Из предметног управног списа проистекло је седам управних предмета у поступку експропријације и исти су окончани пред РГУРС надлежном подручног једницом, након чега је Град Бања Лука ушао у посјед истих, приступило се извођењу радова. У току.

**Сједиште замјеника правобраниоца Фоча**

Експропријација у сврху изградње магистралног пута М **-** I**-**111 ( стара ознака М**-**18) Брод на Дрини **-** граница БиХ/ ЦГ (Хум). Одлуком Владе Републике Српске бр. 04/1-012-2-1926/21 од 24.06.2021. године („Службени гласник Републике Српске“, број 64/21 од 09.17.2021. године) утврђено је да је од општег интереса изградња магистралног пута М**-** I**-**111 (стара ознака М**-**18) Брод на Дрини **-** граница БиХ/ЦГ (Хум), те се у ту сврху може извршити потпуна експропријација непокретности. Ово сједиште замјеника правобраниоца није учестовавло у поступку проглашавања општег интереса него Одјељење за експропријацију које је дана 02.08.2021. године доставило документацију у вези пројекта експропријације за изградњу напријед наведеног магистралног пута и нагласило да се тек, након што инвеститор потпише Уговор о регулисању међусобних обавеза са Правобранилаштвом Републике Српске и на исти да сагласност Влада, могу предузимати даље радње у овом предмету у смислу подношења приједлога за експропријацију. По потписивању поменутог уговора дана 07.07.2023. године поднесен приједлог за експропријацију, по ком приједлогу је надлежна РУГИПП ПЈ Фоча донијела више рјешења о упису забиљежбе поступка потпуне експропријације. Поступак у току.

**Сједиште замјеника правобраниоца Добој**

Ово сједиште је у 2023. години имало укупно у раду 5.973 предмета експропријације од чега је завршено 1.268 предметa, остало у раду 4.705 предмета. Од 4.705 предмета у раду: на изградњу Коридора 5ц који пролази кроз територију Републике Српске у 2023. годину односи се 786 предмета, а на изградњу ауто-пута гасовода на дионици Вукосавље – Брчко – Рача односи се 553 предмета, те 117 предмета експропријације за потребе термоелектране у Станарима.

- Потпупа експропријација непокретности у сврху изградње Коридора 5ц који пролази кроз територију Републике Српске: (К.О. Добој, Миљковац, Макљеновац, Плочник, Присаде и Чаире, К.О. Ритешић, Трњани, Божинци Доњи, Глоговица, Кожухе, Подновље, Осјечани Доњи и Осјечани Горњи, Ритешић, Мајевац; К.О. Вукосавље Ботајица, Дуго Поље, Јакеш, Копривна, Таревци, Врањак, Јакеш, Модрички луг, Гаревац, Кладари, Милошевац, Чардак, Срнава, Враница и Гнионица. Корисник експропријације Република Српска. Општи интерес је утврђен Законом о посебном поступку експропријације ради изградње аутопута Коридор 5ц који пролази кроз Републику Српску и изградње дионице ауто **-** пута „ 9 Јануар“ Бања Лука **-** Добој.

- Потпуна експропријација непокретности у сврху изградње дионице ауто – пута и гасовода дионице Вукосавље - Брчко и Брчко Рача за К.О. Шамац, Пелагићево, Доњи Жабар, Слатина, Браница, Обудовац, Брезик, Калуђер, Поточари, Орлово Поље, Лончари, Доња Трамошница. Корисник експропријације Република Српска. Општи интерес је утврђен на основу Закона о посебном поступку експропријације ради изградње ауто-пута и гасовода Вукосавље- Брчко и Брчко- Рача („Службени гласник РС“, бр. 18/20).

- Потпуна експропријација непокретности у сврху експлоатације угља за потребе „ТЕ“ Станари. Корисник експропријације Република Српска. Општи интерес утврђен Одлуком Владе Реопублике Српске број 04/1**-**012**-**2**-**882/17 од 06.04.2017. године („Службени гласник Републике Српске“, бр. 39/17). Предметна експропријација се односи на локалитет КО Рашковци **-** прва фаза. Потпуна експрорпијација непокретности у сврху експлатације угља за потребе „ТЕ“ Станари. Корисник експропријације Република Српска. Општи интерес утврђен Одлуком Владе Републике Српске број 04/1-012-2-675/18 од 22.03.2018. године („Службени гласник Републике Српске “, бр.29/18) **-** друга фаза. У раду.

**Сједиште замјеника правобраниоца Приједор**

Укупан број предмета у раду у 2023. години, који се односе на рјешавање имовинско - правних односа за изградњу ауто пута Бања Лука-Приједор и енергетских пројеката 749. Од тог броја 88. предмета се односи на рјешавање енергетских пројеката.

- Непотпуна експропријације у сврху изградње далековода 110 kV Кнежица-Костајница-Нови Град, корисник експропријације Република Српска. Општи интерес је утврђен Одлуком Владе Републике Српске број 04**-**1**-**012**-**2**-**2674/17 од 26.07.2017. године („Службени гласник РС“, бр. 102/17), и Одлуком о измјенама и допуни Одлуке Владе РС, број 04-1-012-2-2378/20 од 16.09.2020. године („Службени гласник РС“, бр. 91/20). Укупан број предмета по наведеном пројекту 574. У извјештајном периоду је било укупно у раду 44 предмета, од чега је завршено 35 предмета, остало у раду 9 предмета, а који се воде код основног суда у поступцима ради одређивања накнаде за експроприсане непокретности, те полагања новца у судски депозит.

- Непотпуна експропријација у сврху изградње двосистемског 20 kV вода Рога**-**Рудице (корисник експропријације **-** Општина Нови Град). Општи интерес је утврђен Одлуком Владе Републике Српске, број 04/1**-**012**-**2**-**1739/18 од 29.06.2018. године („Службени гласник Републике Српске“, бр. 63/18) и Одлуком о измјенама и допуни Одлуке Владе Републике Српске, број 04**-**1**-**012**-**2**-**2379/20 од 03.09.2020. године („Службени гласник РС“, бр. 91/20). Укупан број предмета по наведеном пројекту је 99. У извјештајном периоду је било укупно у раду 44 предмета, од чега је завршено у 37 предмета, остало у раду 7 предмета, а који се воде код основног суда у поступцима ради одређивања накнаде за експроприсане непокретности, те ради полагања новца у судски депозит.

- Потпуна експропријација непокретности у сврху изградње ауто пута Бања Лука **-** Приједор. Предмети настали у раду Сједишта замјеника правобраниоца Приједор су збирно приказани у дијелу овог извјештаја на стр. 45, заједно са предметима Одјељења за привреду и експропријацију.

- Потпуна експропријација непокретности преосталог дијела непокретности по члану 11. Закона о експропријацији у предмету потпуне експропријације непокретности некретнина у сврху изградње аута-пута Бања Лука – Приједор. Чланом 11. Закона о посебном поступку експропријације ради изградње ауто-пута Бања Лука-Приједор („Службени гласник РС“, бр. 61/21), прописано је да се о захтјеву власника експроприсане непокретности за експропријацију преосталог дијела непокретности, у складу са чланом 11. Закона о експропријацији, одлучује у посебном поступку. У извјештајном периоду је било укупно у раду 331 предмета, од тога је ријешено у извјештајном периоду 57 предмета, док је 274 предмета остало неријешено. У раду.

**Сједиште замјеника правобраниоца Требиње**

- Измјештање корита ријеке Мушнице, ради неометаног рада и процеса прозводње у Термоелектрани Гацко – потпуна експропријација. Одлука Владе Републике Српске о утврђивању општег интереса број 04/1**-**012**-**2**-**1403/18 од 30.05.2018. године („Службени гласник Републике Српске“, бр. 53/18). Подносилац иницијативе је Министарство индустрије, енергетике и рударства Републике Српске. Корисник експропријације је Република Српска. У 2023. години највећи број предмета је окончан пред органом управе, док је 10 предмета прослијеђено суду на одлучивање, јер ранији власници нису прихватили понуђену накнаду.

- Изградња канала кроз Дабарско поље на подручју општине Билећа. Одлука Владе Републике Српске о утврђивању општег интереса бр. 04/1-012-2-1605/21 од 27.05.2021. године („Службени гласник Републике Српске“, бр. 54/21). Подносилац иницијативе је Министарство енергетике и рударства Републике Српске. Корисник експропријације је Република Српска. Инвеститор ХЕ Дабар. У току 2023. године, интензивиран је поступак на овом пројекту, окончано је око половине предмета, један предмет прослијеђен на судско одлучивање, јер ранији власници нису прихватили понуђену накнаду. Примјера ради основни Уговор о регулисању међусобних односа за ХЕ Дабар је закључен 2018. године. Након тога је закључен Анекс 1 од 12.11.2021. године, Анекс 2 закључен 10.08.2022. године, Анекс 3 је закључен дана 11.01.2023. године. У међувремену, у току писања овог извјештаја, закључен је Анекс 4, а за закључење Анекса 5 Сједиште замјеника правобраниоца у Требињу је затражило сагласност Владе РС. У току је потписивање Анекса 5 Уговора.

**Сједиште замјеника правобраниоца Власеница**

- Изградња индустријске и слободне (бесцаринске) зоне у насељу Побрђе, општина Братунац. Подносилац иницијативе општина Братунац, као корисник експропријације. Одлука Владе Републике Српске о утврђивању општег интереса, бр. 04/1**-**012**-**2**-**3137/21 од 21.10.2021. године („Службени гласник Републике Српске“, бр. 100/21). Комплетирана документација за подношење Приједлога за експропријацију. Предмет је био у раду пред РГУРС ПЈ Братунац. Укупно у раду 66 предмета, од тога у девет предмета постигнути споразуми са власницима експроприсане непокретности о висини новчане накнаде, док је 57 предмета, због непостизања споразума о висини новчане накнаде за експроприсане непокретности са власницима непокретнсоти, упућено на рјешавање у ванпаничном поступку пред надлежном Основном суду у Сребреници.

**-** Изградња система водоснабдијевања становништва Горњи Залуковик и зимско-спортско рекреативног центра „Игриштва“ Власеница; експропријације некретнина на подручју општине Власеница за потребе изградње, и то: ул. Милана Ракића у насељу Заједница; објекта санитарне заштите изворишта „Видовића Врело“; приступне саобраћајнице на регионалном путу Братунац – Скелани; пута у мјесту „Подцрквина“ и насељеном мјесту Грабовица; пута у насељеном мјесту „Козија раван“, те проширења саобраћајнице „Раковачки пут“ у Братунцу.

**Сједиште замјеника правобраниоца Бијељина**

- Ауто-пут Брчко – Бијељина – Рача формирано је укупно 772 предмета, за која су донесена сва правоснажна рјешења и тиме створени услови за издавање грађевинске дозволе за наведени пројекат од катастарске границе Брчко Дистрикта БиХ до приступне к.ч новом мосту на ријеци Сава у мјесту Рача. Рјешено је и питање накнаде за 748 предмета, у 29 предмета су у току ванпарнични поступци пред Основним судом у Бијељини ради одређивања правичне накнаде ранијим власницима. У 770 предмета поднесени су и захтјеви за примјену члана 11. Закона о експропријацији, поступци у току пред надлежном РГУРС ПЈ Бијељина. Извођач радова је уведен у посјед, у току је изградња аутопута на дионици Бијељина **-** приступни нови мост који гради Република Србија, и у завршној је фази на ријеци Сава у мјесту Рача.

- Гасовод „Шепак Бијељина“ у раду 27 предмета који се односе на ванпарнични поступак пред надлежним судовима Бијељина и Зворник ради одређивања правичне накнаде ранијим власницима. Након рјешених 544 основна предмета експропријације и након правоснажности наведених рјешења и провођења истих у јавним евиденцијама за наведени пројекат издата је Грађевинска и употребна дозвола за примарни транзитни гасовод Шепак**-**Бијељина у укупној дужини од 21 км и употребна дозвола за секундарну градску мрежу у укупној дужини од 320 км цца који пројекти су у потпуности грађевински изведени и очекује се пуштање гаса у мрежу након усаглашавања политичких ставова о томе.

- Рудник и термоелектрана Угљевик **-** стални поступак у складу са проширењем површинског копа за потребе редовног рада ТЕ „Угљевик“. У извјештајном периоду укупно у раду 33 предмета.

- Законом о посебном поступку уређен је посебан поступак експропријације непокретности ради изградње ауто **-** пута и гасовода дионице Вукосавље **-** Брчко и Брчко **-** Рача („ Службени гласник Републике Српске“, број 18/20), као пројекта од посебног значаја за Републику Српску, финансирање извођења геодетско - техничких радова за потребе посебног поступка експропријације и спровођење посебног поступка експропријације, као и друга питања од значаја за изградњу ауто **-** пута и гасовода. Формирано је укупно 772 предмета и донесена су сва правоснажна рјешења и издата грађевинска дозвола за наведени пројекат од катастарске границе Брчко дистрикта БиХ до приступне к.ч новом мосту на ријеци Сава у мјесту Рача. Рјешено је и питање накнаде за 748 предмета, а 29 предмета се налази у фази вођења ванпарничног поступка пред основним судом у Бијељини ради одређивања правичне накнаде ранијим власницима. У 770 предмета поднесен је захтјев за примјену члана 11. ЗЕ, у току су поступци пред надлежном РГУРС, ПЈ Бијељина.

- „Дрински насип“ Јања 2 фаза, етапа 4. У раду 74 предмета од укупно 109 предмета. Завршено 35 предмета за ову фазу и етапу ( пројекат има укупно 4 фазе и 4 етапе), а све у складу са потписаним меморандумом између Министарства пољопривреде, шумарства и водопривреде и Града Бијељина те у складу са извором финансирања појединих фаза и етапа.

- Уређење тока ријеке Сапне, Зворник. Укупно у раду 10 предмета ради одређивања правичне накнаде у ванпарничном поступку пред Основним судом у Зворнику. Укупно је правоснажно окончано 136 предмета основне експропријације на основу чега је издата грађевинска дозвола и пројекат у реализацији на терену.

**Сједиште замјеника правобраниоца Источно Сарајево**

- Изградња саобраћајнице и инфраструктуре у улици Аеродромска (локалитет Војковићи), завршено. Општина источна Илиџа уписана у јавне евиденције као власник екпроприсаних непокретности.

- Изградња саобраћајнице Дечанска улица; изградња саобраћајнице Вука Караџића; проширење улице Цара Душана, а све у корист корисника експропријације Општине Источно Ново Сарајево. Изградња дијела саобраћајнице и зграде административне управе Општине Источна Илиџа на локалитету Бијело Поље; изградња кружног тока у улици Живојина Мишића и Аеродромска на локалитету Војковићи; изградња шеталишта ул. др. Миодраг Лазић на локалитету Добриња; изградња саобраћајнице, јавне гараже и паркинга на локалитету Добриња; изградња јавне гараже на локалитету Доње Младице, све у корист корисника експропријације Општине Источна Илиџа. У раду.

## Обaвјештaвaње путем медијa

У извјештајном периоду Правобранилаштво Републике Српске је обавјештавало јавност путем медија о стању заштите имовинских интереса Републике Српске и других субјеката које овај орган заступа. У складу са Законом о Правобранилаштву, те Законом о слободи приступа информацијама предузети су знатни напори да се благовремено укаже на актуелности у раду Правобранилаштва Републике Српске, а све у циљу објективног информисања јавности и стручне заједнице. Правобранилаштво Републике Српске је запримило велики број новинарских питања и дало велики број саопштења с циљем упознавања јавности како са предметима који су у раду, тако и са окончаним предметима а за које је постојала јавна заинтересованост. Поменућемо само неке, и то:

- Највећи број питања се тицао актуелности у вези са поступањем Високог представника за БиХ и питања регулисања статуса имовине Републике Српске;

**-** Такође, питања у вези надлежности над пољопривредним земљиштем у Републици Српској, као и ставови по питању судских одлука на ову тему;

- Ставови Правобранилаштва Републике Српске по питању Одлуке Уставног суда Босне и Херцеговине у вези шума и шумског земљишта Републике Српске, којом Уставни суд закључује да Република Српска не може бити титулар шуме и шумског земљишта, а сви други унутар БиХ могу. Из Уставног суда БиХ до сада је, више пута, дошло до доношења одлука, на начин да се Републици Српској одузимају прописана права на: шуме, воде, пољопривредно земљиште, итд. На тај начин се Републици Српској покушавају одузети права загарантована Дејтонским мировним споразумом или макар умањити обим тих права;

- Питања у вези начина обезбјеђивања својинских односа на територији Републике Српске, тј. примјеном Устава Републике Српске, који је прошао све неопходне процедуре и добио подршку међународних институција, прописано је да својинске и облигационе односе, и заштиту свих облика својине на територије Републике Српске, уређује и обезбјеђује само Република Српска. С тога по питању имовине Републике Српске, Правобранилаштво Републике Српске ће заједно са институцијама Републике Српске наставити да поступа у складу са Уставом Републике Српске, штитећи имовинско **-** правне и својинске интересе Републике Српске;

- Такође, заступљена тема у медијима је била тужба Правобранилаштва Републике Српске, заступајући општину Братунац, поднесена пред Окружним привредним судом у Бијељини против туженог „ДОО „ECO PRODUCT“ ради утврђивања ништавости уговора о додјели у закуп земљишта површине 7000 м2 и припадајућим објектом у оквиру индустријске зоне на локалитету „Циглана“, а коју је у име општине Братунац протиправно закључио бивши начелник ове општине. Предметни уговор је незаконит и супротан прописима, између осталог уговор са туженим је закључен без сагласности и посебне одлуке Скупштине општине Братунац и без потребног мишљења Правобранилаштва Републике Српске. Општина Братунац није уписана као власник непокретности које су предмет уговора већ само као посједник, а исте непокретности су уписане као својина и сусвојина физичких лица.

## Дјеловање Правобранилаштва

Правобранилаштво прати и проучава појаве, правна питања и проблеме од значаја за вршење својих надлежности, имовину заступаних субјекта, примјену закона и других прописа, те обавјештава Владу и друге надлежне органе и предлаже мјере за заштиту имовине заступаних субјеката и спречавање друштвене штетних појава. Примјера ради указаћемо на сљедеће предмете, и то:

* 1. **Предмет ''Рибњак'' а.д. Прњавор**

Правобранилаштво, Сједиште замјеника правобраниоца Бања Лука je дана 12.11.2020. године, запримило допис РУГИПП ПЈ Прњавор, број 21.36/052-208/20 од 09.11.2020. године, у прилогу је достављено Рјешење Земљишно**-**књижне канцеларије број 078-0-Дн-10-000268 од 24.03.2010. године. Извршен је увид у спис предмета, из разлога што наведено рјешење Правобранилаштву никада није достављено иако је извршен пренос својине са државне у корист ''Рибњак'' а.д. Прњавор.

Промјена у катастарском операту је извршена на основу Рјешења Основног суда у Бања Луци број У/И2021/01 од 21.11.2001. године, којим је извршена статусна промјена **-** власничка трансформација продајом дијела државног капитала према Закону о приватизацији државног капитала у предузећима у посједовне листове достављене у прилогу дописа. Имајући у виду садржај горе наведеног дописа, те исправе достављене уз исти, рјешење Земљишно **-** књижне канцеларије Основног суда у Прњавору број 078-0-Дн-10-000268 од 24.03.2010. године је достављено ресорном Министарству пољопривреде, шумарства и водопривреде у Влади Републике Српске, ради упознавања са садржајем, те на изјашњење, с датим мишљењем да има елемената за изјављивање жалбе. Изјављена је жалба против рјешења земљишно - књижне канцеларије Основног суда у Прњавору број 078-0-Дн-10-000268 од 24.03.2010. године, након чега је Окружни суд у Бањој Луци донио је рјешење број 11 0 Дн 028139 22 Гж 2 од 10.10.2023. године којим је уважена жалба Правобранилаштва Републике Српске, те је укинуто рјешење Основног суда у Прњавору, Земљишно**-**књижна канцеларија број; 078-0 ДН-10-000 268 од 24.03.2010. године и предмет враћен надлежној РГУРС, ПЈ Прњавор на поновни поступак и одлучивање, те је донесен закључак бр. 078 0 ДН-10-000 268 од 18.12.2023. године, којим је обустављен поступак покренут по захтјеву „ Рибњак“ а.д. Прњавор, у предмету признавања права својине на грађевинском земљишту због одустанка странке од захтјева.

Наглашавамо да је превентивним дјеловањем Правобранилаштавa Републике Српске, на предметним непокретностима враћен ранији упис у Земљишно**-**књижној евиденцији, чиме је спријечено отуђење непокретности велике површине које у нарави представљају добро у општем интересу, без претходно ријешених имовинско - правних односа по основу одреби члана 8а. Закона о приватизацији државног капитала у предузећима. Пред РГУРС, ПЈ Прњавор воде се три поступка по члану 8а. Закона о приватизацији државног капитала у предузећима који су покренути по захтјеву „ Рибњак“ а.д. Прњавор стечају. У току.

Правобранилаштво је ступило у парницу као умјешач на страни тужиоца“ Рибњак“ а.д. Прњавор из разлога да спријечи право тужену „Raiffeisen bank“ д.д. БиХ, као разлучног повјериоца, да оствари своје потраживање у стечајном поступку, које износи 4.106.703,09 КМ. Правобранилаштво је, у току стечајног поступка дошло до сазнања да се тужилац „ Рибњак“ а.д. Прњавор као власник укњижио у з.к.ул.бр. 2494 к.о. Штрпци и у з.к.ул.бр. 936 к.о. Палачковци а на основу рјешења з.к. канцеларије Основног суда Прњавор, а које рјешење није никада достављено Правобранилаштву, Сједишту замјеника правобраниоца Бањалука. Ради се о земљишту велике површине које је у програму приватизације исказано као природно богатство. У овој парници Република Српска, као умјешач, хоће да докаже да тужена није била савјесна код закључења уовора о хипотеци и да се не може позивати на савјесност из разлога што је нотар приликом закључења предуговора о хипотеци странке упозорио да се ради о некретнинама на којима је уписано „ право државне својине“. У погледу покренутог парничног поступка по тужби тужиоца „Рибњак“ а.д. Прњавор, против туженог „Raiffeisen bank“ д.д. Сарајево, ради утврђења и Окружни привредни суд у Бања Луци донио је пресуду бр. 57 0 Пс 135258 21 Пс од 29.12.2023. године којом је одбијен као неоснован тужбени захтјев тужиоца. Против наведе пресуде тужилац и умјешач Република Српска изјавили су жалбе које су одлуком Вишег привредног суда у Бањој Луци бр.57 0 Пс 135258 24 Пж2 одбијене као неосноване. Против другостепене одлуке тужилац и умјешач Република Српска су изјавили ревизију. Чека се одлука Врховног суда Републике Српске.

* 1. **Стечајни поступак против дужника „Трудбеник“ а.д. Добој**

Поступак се води под пословним бројем Окружног привредног суда Добој: 60 0 Ст 023013 16 Ст. Пријављени износ потраживања је 7.588.662,47 КМ. Признати износ потраживања је 1.470.347,98 КМ.

Наглашавамо да је законитим радом представника Правобранилаштва Републике Српске и осталих представника у Одбору повјерилаца непокретна имовина стечајног дужника продана путем јавног оглашавања за 12.000.000,00 КМ јер су претходно исти одбили понуду од 10.500.000,00 КМ, а која је била достављена без поступка јавног оглашавања.

Од наведеног износа сви стечајни повјериоци су измирени у 100% износу према табели признатих потраживања а која се односе на главни дуг и камате стечајних повјериоца које се у складу са Законом о стечајном поступку обрачунавају до дана отварања стечајног поступка, а у наведеном предмету стечајни поступка је отворен дана 28.04.2016. године.

- Пореска управа је намирена као разлучни повјерилац у износу од 1.470.347,98 КМ, a као повјерилац општег исплатног реда у износу од 517.617,58 КМ.;

- Фонду ПИО Републике Српске као разлучном повјериоцу исплаћено је 2.430.035,64 КМ, а као повјериоцу општег исплатног реда износ од 848.704,06 КМ;

- Заводу за запошљавање Републике Српске као разлучном повјериоцу исплаћен је износ од 163.841,92 КМ, а као повјериоцу општег исплатног реда износ од 547.704,06 КМ.

- Фонду здравственог осигурања Републике Српске као разлучном повјериоцу исплаћен је износ од 1.549.217,74 КМ, а као повјериоцу општег исплатног реда износ од 57.865,69 КМ.

Након измирења свих стечајних повјериоца у 100% износи (разлучних и повјериоца општег исплатног реда) на рачуну стечајног дужника остао је нераспоређен износ око 1.300.000.00 КМ. Наведена средства су на основу Одлуке Одбора повјерилаца пребачена на депозитни рачун Окружног привредног суда Добој док повјериоци нижег исплатног реде не пријаве своја потраживања а која се односе на законске затезне камате које се обрачунавају од дана отварања стечајног поступка до позива стечајног управника да повјериоци нижег исплатног реда доставе обрачунате законске затезне камате за наведени период (које су обрачунате за период од 28.04.2016. године до 29.06.2023. године). Преостали новчани износ од око 1.300.000,00 КМ уплаћена су на депозитни рачун наведеног суда у току 2023. године која до данас нису враћена на рачун стечајног дужника. Посебно истичемо овај предмет као примјер позитивно окончаног стечајног поступка.

* 1. **Стечајни поступак против дужника „Новатворница пречистача“ а.д. Рогатица**

У току писања овог извјештаја, у међувремену Пореска управа Републике Српске је са фирмом „Павгорд“ доо Фоча закључила Уговор о уступању потраживања у стечајном поступку који се проводи над „Нова творница пречистача“ ад Рогатица. Предмет уговора је уступање потраживања у општем исплатном реду која су пријављена и призната у висини од 16.935,45 КМ, Одредбом чл. 2. овог Уговора одређена је обавеза Стицаоца потраживања да једнократну накнаду у висини од 22.777,21 КМ исплати у року од тридесет дана од дана закључења уговора.

Такође, Пореска управа је дана 21.05.2024. године са фирмом „Павгорд“ доо Фоча закључила Уговор о усупању потраживања у стечајном поступку који се проводи над „Нова творница пречистача“ ад Рогатица. предмет уговора је уступање разлучних потраживања која су пријављена и призната у висини од 571.481,03 КМ, а наведени уговор је дана 21.05.2024. године нотарски обрађен код нотара Борислава Радића из Бања Луке. Одредбом чл. 3. став 3. овог уговора одређена је обавеза стицаоца потраживања да једнократну накнаду у висини од 518.481,15 КМ исплати у року од тридесет дана од дана закључења уговора.

Увидом у стање рачуна на дан 28.05.2024. године Пореска управа потврђује да је стицалац потраживања „Павгорд“ доо Фоча у уговореном року извршио уплату једнократне накнаде у висини од 541.258,36 КМ. С обзиром да је именовани стицалац потраживања дана 11.04.2024. године уплатио депозит у висини од 548.841,64 КМ, Пореска управа потврђује да је по основу горе наведених уговора уплаћено 600.100,00 КМ, чиме је стицалац у потпуности испунио своје уговорне обавезе.

Пореска управа је сагласна да именовани стицалац потраживања ступи у статусни и процесни положај Пореске управе у стечајном поступку који се проводи над „Нова творница пречистача“ ад Рогатица.

* 1. **Стечајни поступак над стечајним дужником АД „Неимарство“ Требиње**

Овај стечајни поступак отворен је 17.06.2013. године. Министарство финансија РС, Пореска управа Републике Српске, Подручни центар Требиње је пријаву потраживања поднијело дана 26.07.2013. године и пријављена потраживања су износила 7.638.459,12 КМ од чега су обавезе под хипотеком износиле 7.035.870,05 КМ. Стечајни управник је стечајном повјериоцу, Републици Српској, Министарству финансија, Пореској управи РС оспорио потраживања по основу разлучног права у износу од 3.287.449,75 КМ. По истом је уложена тужба и ревизија, те су пресудом Врховног суда РС одбијена потраживања Министарства финансија. Призната потраживања Министарства финансија, Пореске управе РС, Подручни центар Требиње износе 3.748.420,30 КМ.

У међувремену, током писања овог Извјештаја, продате су непокретности имовина стечајног дужника „Неимарство“ а.д. Требиње у износу од 5.072.000,00 КМ.

Стечајни управник је стечајном повјериоцу РС, Министарству финансија , Пореској управи РС а по основу хипотека на непокрентостима уплатио износ од 2.507.712,20 КМ, док је резервисао средства у износу од 576.650,00 КМ, а која се односе на продају имовине на непокретности означеној као кч.бр. 449/2, уписане у зк.ул.бр. 4254 СП Требиње до окончања парничног поступка.

Овај стечајни поступак наводимо као позитиван примјер наплате потраживања у износу од 100%, те сарадње између Правобранилаштва РС и Пореске управе РС.

* 1. **Стечајни поступак над стечајним дужником „РАТАРСТВО“ а.д. Нова Топола**

У овом дијелу указујемо и на стечајни поступак над привредним друштвом „РАТАРСТВО“ а.д. Нова Топола, а који је претходно приказан на страни 44. овог извјештаја у поглављу **-** Заступање Пореске управе Републике Српске у стечајним, ликвдационим, извршним и поступцима уписа и брисања законске хипотеке.

IV ПОГЛАВЉЕ

# ПОСЛОВИ УПРAВЕ ПРAВОБРAНИЛAШТВA РЕПУБЛИКЕ СРПСКЕ

## Материјално – финансијско пословање

Народна скупштина Републике Српске je донијела Одлуку о усвајању Буџета Републике Српске за 2023. годину број 02/1-021-1096/22 од 02.11.2022. године („Службени гласник Републике Српске“, број 112/22). Саставни дио ове одлуке je буџет Републике Српске за 2023. годину. Оперaтивни буџет Прaвобрaнилaштвa Републике Српске зa 2023. годину утврђен је у износу од 6.074.700 КМ. У току 2023. године, донесена је одлука о ребалансу Буџета.

Народна скупштина Републике Српске je донијела Одлуку о усвајању ребаланса Буџета за 2023. годину број 02/1**-**021**-**1251/23 од 03.11.2023. године, („Службени гласник Републике Српске“, број 99/23). Саставни дио ове одлуке је Ребаланс буџета Републике Српске за 2023. годину. Оперaтивни буџет Прaвобрaнилaштвa Републике Српске зa 2023. годину по Ребалансу буџета утврђен је у износу од 5.344.100 КМ.

У табели је приказано извршење Буџета у процентима за 2023. годину у односу на коначан Буџет по ребалансу Буџета.

Извршење буџета за Правобранилаштво Републике Српске у односу на коначан Буџет за 2023. годину износи 99 %.

|  |  |  |  |  |  |
| --- | --- | --- | --- | --- | --- |
|  | **Буџетске стaвке** | **Плaн**  **буџетa** | **Извршење буџетa** | **Одступaње** | **Извршење**  **(%)** |
|  |  | **1** | **2** | **3** (2-1) | **4** (2/1х100) |
|  | **Коначан буџет зa 2023. годину** | **5.557.400** | **5.524.508** | **-32.892** | **99** |
| **1.** | **Рaсходи зa лична примања запослених** | **5.092.000** | **5.141.502** | **49.502** | **101** |
| 11.1 | Расходи за бруто плате запослених | 4.740.000 | 4.753.399 | 13.399 | 100 |
| 11.2 | Расходи за бруто накнаде трошкова и осталих личних примања | 127.000 | 152.018 | 25.018 | 120 |
| 11.3 | Расходи за накнаду платa запослених за вријеме боловања | 140.000 | 152.036 | 12.036 | 109 |
| 11.4 | Расходи за отпремнине и једнократне помоћи | 85.000 | 84.049 | -951 | 99 |
| **2.** | **Рaсходи по основу кориштењa робa и услугa (2.1 до 2.7)** | **416.400** | **380.466** | **-80.954** | **82** |
| 2.1 | Рaсходи по основу зaкупa | 50.000 | 38.480 | -11.520 | 77 |
| 2.2 | Рaсходи по основу утрошкa енергије, комунaлних и комуникaционих услугa | 191.000 | 155.027 | -35.973 | 81 |
| 2.3 | Рaсходи зa режијски мaтеријaл | 65.000 | 59.823 | -5.177 | 92 |
| 2.4 | Рaсходи зa текуће одржaвaње | 35.000 | 28.654 | -6.346 | 82 |
| 2.5 | Рaсходи по основу путовaњa и смјештaјa | 60.000 | 50.360 | -9.640 | 84 |
| 2.6 | Рaсходи зa стручне услуге | 30.000 | 21.581 | -8.419 | 72 |
| 2.7 | Остaли непоменути рaсходи | 30.400 | 26.520 | -3.880 | 87 |
| **3.** | **Расходи трансакција између истог нивоа власти** | **4.000** | **2.560** | **-1.440** | **64** |
| 3.1. | Расходи из трансакција истог нивоа власти | 4.000 | 2.560 | -1.440 | 64 |
| **4.** | **Издaци зa нефинaнсијску имовину** | **16.500** | **13.991** | **-2.509** | **85** |
| 4.1 | Издaци зa нaбaвку опреме | 10.000 | 7.379 | -2.621 | 74 |
| 4.3 | Издaци зa aуто - гуме | 6.500 | 6.612 | 112 | 102 |
| **65** | **Остали издаци** | **188.400** | **152.076** | **-36.324** | **81** |
| 5.1. | Остали издаци из трансакција са другим јединицама власти | 188.400 | 152.076 | -36.324 | 81 |

* 1. **Расходи за лична примања запослених**

Извршење на позицији расходи за лична примања запослених је у висини од 101% у односу на коначан Буџет за 2023. годину, како слиједи:

Расходи за бруто плате у 2023. години по коначном Буџету износе 4.740.000 КМ, извршење по овој ставци 4.753.399 KM, што је више за износ од 13.399 КМ, те у процентима извршење износи 100 % у односу на коначан Буџет, а све у складу са Одлуком број 02/1-021-1287/22 од 27.12.2022. године и Законом о измјенама Закона о платама у институцијама правосуђа Републике Српске који је ступио је на снагу 01. јануара 2023. године („Службени гласник Републике Српске“, број132/22 од 30.12.2022. године ).

Расходи за бруто накнаде трошкова и осталих личних примања запослених по основу рада у 2023. години по коначном Буџету износе 127.000 КМ, извршење по овој ставци 152.018 КМ, што је више за 25.018 КМ, у процетима 120% у односу на коначан Буџет.

Расходи за накнаду плате за вријеме боловања, родитељског одсуства и осталих накнада плате у 2023. години по коначном Буџету износе 140.000 КМ, извршење по овој ставци 152.036 КМ, што је више за износ од 12.036 КМ у односу на коначан Буџет, у процентима износи 109%, из разлога повећаног броја радника који су били на боловању.

Расходи за отпремнине и једнократне помоћи у 2023. години по коначном Буџету износе 85.000 КМ, извршење по овој ставци 84.049 КМ, што је мање за износ од 951 КМ, у односу на коначан Буџет, у процентима износи 99%.

**1.3 Расходи по основу кориштења роба и услуга**

Расходи по основу кориштења роба и услуга у 2023. години по коначном Буџету износе 461.400 КМ, извршење по овој ставци 380.446 КМ, што је мање за 80.954 КМ у односу на коначан Буџет, у процентима износи 82%.

Расходи по основу закупа у 2023. години по коначном Буџету износе 50.000 КМ, извршење по овој ставци 38.480 КМ, што је мање за 11.520 КМ у односу на коначан Буџет, у процентима износи 77%.

Трошкове ове позицији чине:

412112 расходи за закуп пословних објеката и простора..................................38.480 КМ

Правобранилаштво плаћа закупнину, и то: симболичну накнаду Граду Добој за канцеларијски простор који користи Сједиште замјеника правобраниоца Добој; симболичну накнаду Општини Власеница за канцеларијски простор који користи Сједиште замјеника правобраниоца Власеница; закупнину предузећу „Плантс Глобал инц БиХ“, д.о.о Зворник за канцеларијски простор који користи сједиште замјеника правобраниоца у Требињу.

* Расходи по основу утрошка енергије, комуналних, комуникационих и транспортних услуга у 2023. години по коначном Буџету износе 191.000 КМ, извршење по овој ставци 155.027 КМ, што је мање за износ од 35.973 КМ у односу на коначан Буџет, у процентима износи 81% .

Трошкове по овој позицији чине:

412211 расходи по основу утрошка електричне енергије.................................6.056 КМ

412212 расходи за централно гријање..............................................................15.491 КМ

412221 расходи за услуге водовода и канализације...........................................1.439 КМ 412222 расходи за одвоз смећа..............................................................................1.797 КМ

412225 расходи за услуге обезбјеђења имовине.....................................................480 КМ

412229 расходи за комуналне таксе и услуге..........................................................154 КМ 412231 расходи за кориштење фиксног телефона ............................................16.645 КМ

412233 расходи за услуге кориштења интернета.................................................3.801 КМ

412234 расходи за поштанске услуге................................................................107.565 КМ

412239 расходи за остале комуникационе услуге................................................1.080 КМ

* Расходи за режијски материјал у 2023. години по коначном буџету износе 65.000 КМ, извршење по овој ставци 59.823 КМ, што је мање за износ од 5.177 КМ у односу на коначан буџет, у процентима износи 92 %.

Трошкове ове позицији чине:

412311 расходи за компјутерски материјал.........................................................8.420 КМ

412312 расходи за обрасце и папир.....................................................................16.687 КМ

412313 расходи за регистраторе, фасцикле и омоте...........................................9.965 КМ

412314 расходи за канцеларијска помагала........................................................3.120 КМ

412319 расходи за остали канцеларијски материјал.........................................12.577 КМ

412321 расходи за материјал одржавања чистоће..................................................905 КМ

412329 расходи за остали материјали за одржавање чистоће................................203 КМ

412331 расходи за дневну штампу..........................................................................796 КМ

412332 расходи за службена гласила...................................................................4.575 КМ

412333 расходи за стучне часописе.........................................................................360 КМ

412334 расходи за књиге...........................................................................................797 КМ

412399 расходи за остали режијски материјал....................................................1.419 КМ

* Расходи за текуће одржавање у 2023. години по коначном Буџету износе 35.000 КМ, извршење по овој ставци 28.654 КМ, што је мање за износ од 6.346 КМ у односу на коначан буџет, у процентима износи 82% .

Трошкове ове позицији чине:

412518 расходи за остале услуге и материјал за тек. попр. и одржавање..........390 КМ

412531 расходи за одржавање превозних средстава........................................18.860 КМ

412534 расходи за текуће одржавање расхладне опреме...................................1.150 КМ

412539расходи за услуге материјала и текуће поправке (копир апарати и рачунари)................................................................................................................8.254 КМ.

Правобранилаштво располаже са 16 аутомобила. Честе су поправке и сервиси због старости, од чега је један аутомобил стар 10 година, шест су стара преко седам година, итд.

* Расходи по основу путовања и смјештаја у 2023. години по коначном Буџету износе 60.000 КМ, извршење по овој ставци 50.360 КМ, што је мање за износ од 9.640 КМ у односу на коначан Буџет, у процентима износи 84%.

Трошкове ове позицији чине:

412612 расходи за смјештај и храну на сл. путовањима у земљи.......................6.679 КМ

412614 расходи по основу кориштења личног возилима за сл. сврхе................260 КМ

412619 остали расходи по основу службених путовања у земљи.........................386 КМ

412629 остали расходи по основу службених путовања у иностранство................11 КМ

412631 расходи по основу утрошка бензина.....................................................43.036 КМ

* Расходи за стручне услуге у 2023. години по коначном Буџету износе 30.400 КМ, извршење по овој ставци 26.520 КМ, што је мање за износ од 3.880 КМ у односу на коначан Буџет, у процентима износи 87%.

Трошкове ове позицији чине:

412721 расходи за осигурање возила...................................................................6.111 КМ

412722 расходи за путно осигурање..........................................................................64 КМ

412725 расходи за осигурање запослених............................................................1.231 КМ

412729 расходи за остале услуге осигурања......................................................3.695 КМ

412731 расходи за графичку обраду копирања......................................................183 КМ

412732 расходи за објављивање тендера, огласа, инф. текст.............................5.296 КМ

412733 расходи за објављивање законских и подза. Аката ................................1.070 КМ

412739 расходи за остале услуге информисања.......................................................94 КМ

412751 расходи за адвокатске услуге.......................................................................600 КМ

412773 расходи за трошкове лиценци..................................................................1.183 КМ

412799 расходи за остале стручне услуге.............................................................2.054 КМ

* Остали непоменути расходи у 2023. години, по коначном Буџету износе 29.200 КМ, извршење по овој ставци 25.496 КМ, што је мање за износ од 3.701 КМ у односу на коначан Буџет, у процентима износи 87 % .

Трошкове ове позицији чине:

412922 расходи по основу котизације и семинара................................................790 КМ

412937 расходи за бруто накнаде по уговору о дијелу.....................................9.858 КМ

412944 расходи за поклоне....................................................................................2.888 КМ

412949 расходи по основу репрезантације..............................................................365 КМ

412972 расходи по основу доприноса за рехабилитацију инвалида 0,2% од бруто плате.......................................................................................................................10.170 КМ

412973 расходи таксе за регистрацију возила....................................................2.309 КМ

412999 остали непоменути расходи........................................................................140 КМ

Образложење ставке 412937 - расходи за бруто накнаде по уговору о дијелу у 2023. години, склопљени уговори, и то: ажурирање web сајта, имејл адреса и електонско уређивање докумената; за одржавање чистоће у сједиштима замјеника правобраниоца: Приједор, Добој, Требиње, Власеница и Бијељина, те уговор за одржавање програма основних средства.

* Расходи из трансакција размјене унутар исте јединице власти по коначном Буџету износе 4.000 КМ, извршење по овој ставци 2.560 КМ, што је мање за износ од 1.414 КМ у односу на коначан Буџет, у процентима износи 64%.

Расходи из трансакција размјене унутар исте јединице власти у износу од 1.088 КМ, ови трошкови су трошкови угоститељског сервиса ( бифе ) за потребе органа и услуге по Уговору са привредном јединицом Туњице за ангажовање радне снаге у износу од 1.472 КМ.

**1.4. Издaци зa нефинaнсијску имовину**

ИЗДАЦИ ЗА НЕФИНАНСИЈСКУ ИМОВИНУ по коначном Буџету за 2023. годину, износе 16.500 КМ, извршење по овој ставци 13.991 КМ, што је мање за износ од 2.509 КМ у односу на коначан Буџет, а што у процентима износи 85% .

ИЗДАЦИ ЗА НАБАВКУ ПОСТРОЈЕЊА И ОПРЕМЕ по коначном Буџету за 2023. годину износе 10.000 КМ, извршење по овој ставци 7.379 КМ, што је мање за износ од 2.621 КМ у односу на коначан Буџет, а што у процентима износи 74%.

Трошкове ове позицији чине:

511321 издаци за канцелариски намјештај..........................................................5.954 КМ

511324 издаци за набавку канц. инвентара.............................................................170 КМ

511327 издаци за набавку остале опреме инвентара ..............................................751 КМ

511333 идаци за набавку телефонске опреме ........................................................504 КМ

ИЗДАЦИ ЗА ЗАЛИХЕ МАТЕРИЈАЛА АУТО - ГУМАпо коначном Буџету износе 6.500 КМ, извршење по овој ставци 6.612 КМ, што је више за износ од 112 КМ у односу на коначан Буџет, а што у процентима износи 110%.

ОСТАЛИИЗДАЦИ ИЗ ТРАНСАКЦИЈА СА ДРУГИМ ЈЕДЕНИЦАМА ВЛАСТИ по коначном Буџету износе 188.400 КМ, извршење по овој ставци 152.076 КМ, што је мање за износ од 36.324 КМ у односу на коначан Буџет, а што у процентима износи 81 % .

Трошкови ове позицију чине:

638111 издаци за накнаде плата за породиљско одуство који се рефундирају од Фонда обавезног социјалног осигурања............................................................79.312 КМ

638112 издаци за порез на накнаде плата за породиљско и остало одуство који се рефундирају од Фонда обавезног социјалног осигурања..................................6.082 КМ

638113 издаци за доприносе на накнаде плата за пор. одуство који се реф. од Фонда обавезног социјалног осигурања ........................................................................38.343 КМ

638121 издаци за накнаде плата за вријеме боловања који се рефундирају од Фонда обавезног социјалног осигурања......................................................................28.339 КМ

УКУПНИ РАСХОДИ И ИЗДАЦИ за 2023. годину по коначном Буџету износе 5.762.300 КМ, извршење 5.690.576 КМ, мање за износ од 71.724 КМ у односу на коначан Буџет, а што у процентима износи 97 %.

# ПРAВНИ И НОРМAТИВНИ ПОСЛОВИ

У примјени су били сљедећи интерни акти, и то: Прaвилник о унутрaшњој оргaнизaцији и системaтизaцији рaдних мјестa у Правобранилаштву Републике Српске („Службени гласник Републике Српске“, број 62/23), Правилник о облику и изгледу службене легитимације правобраниоца Републике Српске и замјеника правобраниоца Републике Српске („Службени гласник Републике Српске“, број 21/19), Прaвилник о печaтaтима и штaмбиљима у Прaвобрaнилaштву, Прaвилник о интерним контролама и интерним контролним поступцима у Прaвобрaнилaштву, Прaвилник о Рaчуноводству у Прaвобрaнилaштву, Прaвилник о обaвљaњу припрaвничког стaжa припрaвникa у Прaвобрaнилaштву, Прaвилник о условимa и нaчину кориштењa службених возила Прaвобрaнилaштвa; Прaвилник о посебним нaкнaдaмa; Прaвилник о дисциплинској и мaтеријaлној одговорности запослених у Правобранилаштву, Правилник о коришћењу средстава репрезентације у Правобранилаштву, Правилник о вођењу евиденција о присуству радника на раду, Правилник о поступку директног споразума, Правилник о одлучивању и гласању Комисије за јавне набавке, Правилник о провођењу Закона о заштити личних података у Правобранилаштву, Правилник о поступку заштите од узнемиравања на раду, Етички кодекс, Упутство са пријавом корупције и обезбјеђењу заштите лица која пријављују корупцију у Правобранилаштву Републике Српске, Програм рада Правобранилаштва за 2023. годину и Кадровски план Правобранилаштва за 2023. годину.

# СТРAТЕГИЈA БОРБЕ ПРОТИВ КОРУПЦИЈЕ У РЕПУБЛИЦИ СРПСКОЈ

Одлуком Народне скупштине Републике Српске, број 02/1-021-745/18 од 4. јула 2018. године (“Службени гласник Репблике Српске“, број 66/18) усвојена је Стратегија борбе против корупције Републике Српске од 2018 - 2022. године. Носилац активности је било Министарство правде Републике Српске. Правобранилаштво Републике Српске је, заједно са другим републичким органима и организацијама, означено као један од носилаца ових активности у поглављу имовинско-правних односа. Редовно су предузимане све обавезе. Представник Правобранилаштва Републике Српске је у 2023. години присуствовао радно – консултивном састанку на тему анализе и реализације Стратегије борбе против корупције за период 2018-2022. године, гдје је презентован степен имплементације предвиђених циљева и активности Стратегије и Акционог плана за борбу против корупције.

Влада Републике Српске је на 11. сједници, одржаној дана 09. 03. 2023. године донијела Одлуку о покретању процеса израде нове Стратегије борбе против корупције у Републици Српској за период 2023-2029. Иста је интегрисани, мултисекторски стратешки документ који ће послужити као оквир за развијање система превенције борбе против корупције, те као основ за креирање антикоруптивних мјера у јавном и приватном сектору Републике Српске. Носилац израде Стратегије је Министарство правде Републике Српске. У наредном периоду Правобранилаштво Републике Српске ће пружити пуну подршку и залагање за антикорупционе реформе, јер је ово сложен и дуготрајан процес који захтјева константну укљученост и залагање свих институција у Републици Српској.

## Увођење и развој система финансијског управљања и контроле

Правобранилаштво је, у погледу активности на успостављању и развоју система финансијског управљања и контроле усвојило три документа ( Изјава о мисији и визији органа, Попис пословних процеса и процедура у Правобранилаштву РС, Књига пословних процеса и процедура). Мисија Правобранилаштва је да својим дјеловањем допринесе заштити правног поретка Републике Српске, повећању степена правне сигурности, како би се обезбједила досљедна примјена прописа ради заштите имовинских права и интереса заступаних субјеката, поштујући принципе једнообразности у раду, повећање јавности и транспарентности рада. Циљ је да се унапређењем дјеловања запослених у Правобранилаштву, економичним кориштењем финасијских и кадровских ресурса, већим степеном усаглашености рада републичких органа, органа јединица локалне самоуправе и других организација те досљедном примјеном прописа, благовремено, правично и ефикасно обезбједи заштита имовинских права и интереса Републике Српске, а самим тим и заштита интереса њених грађана.

У извјештајном периоду донесен је План рада за 2023. годину број ЈП-58/23 од 25. 01. 2023. године за успостављање финансијског управљања и контроле у којем су предвиђене све даље активности. Израђена је и усвојена Књига пословних процеса и процедура број ЈП-898/22. Израђен је полугодишњи и годишњи извјештај који се подноси Централној јединици за хармонизацију Министарства финансија Републике Српске; полугодишњи извјештај број ЈП-536/23 од 20. 06. 2023. године, и годишњи извјештај за 2023. годину, почетком текуће године. Донесена је Одлука правобраниоца о образовању Радне групе број ЈП-708/23 од 16. 08. 2023. године и предузете све активности на даљем успостављању преосталих докумената из области финансијског управљања и контроле. У циљу испуњавањa даљих организационих корака за увођење и унапређење финансијског управљања и контроле, као и квалитета рада, Правобранилаштво Републике Српске у наредном периоду планира израдити Стратегију управљања ризицима и Регистар ризика као резултат идентификације и процјене ризика.

# СТРУЧНИ КОЛЕГИЈУМ

Правобранилац по потреби сазива стручни колегијум Правобранилаштва који сaчињaвaју: прaвобрaнилaц, зaмјеници правобраниоца, начелници одјељења, а по потреби и други запослени које одреди прaвобрaнилaц.

Стручни колегијум разматра: сва питања која се односе на обављање послова из надлежности Правобранилаштва; најважнија и најсложенија правна спорна питања која се појављују током рада на конкретним предметима; проблеме у примјени закона и других прописа на којима се заснива рад органа; заузимање правних ставова неопходних за давање мишљења на уговоре који се достављају ради оцјене правне ваљаности, а како би се избјегло различито поступање и различита пракса у Правобранилаштву; правне ставове судова, итд. Закључци стручног колегијума су обавезујући на нивоу Правобранилаштва. Правобранилац може по потреби, поред стручних колегијума које сазива замјеник правобраниоца у сједишту замјеника, сазвати ванредни стручни колегијум у сједишту замјеника, ради разматрања актуелне проблематике. Замјеник правобраниоца, по потреби, сазива стручни колегијум сједишта замјеника и разматра сва питања која се односе на обављање послова из надлежности сједишта замјеника и упознаје писменим путем правобраниоца, о заузетим правним ставовима и правним мишљењима, у вези правних питања о којима се расправљало. Одржавани у континуитету.

# ПРИСТУП ИНФОРМAЦИЈAМA

**Прaвобрaнилaштво Републике Српске се стaрa о примјени нaчелa јaвности рaдa. У одредби члана 6. Закона о Правобранилаштву Републике Српске („Службени гласник Републике Српске“, број 7/18), прописан је јаван рад овог органа тако да свако има право на приступ информацијама у складу са одредбама прописа којима се регулише слобода приступа информацијама.** У извјештaјном периоду је било у рaду 15 зaхтјевa и сви су ријешени у зaконском року.

# ДИСЦИПЛИНСКA КОМИСИЈA

Прaвобрaнилaштво Републике Српске имa Дисциплинску комисију, коју именује правобранилац Републике Српске, на период од четири године. У току 2023. године покренут је један дисциплински поступак, који је окончан у току извјештајног периода и у истом периоду је донесена одлука о прекиду радног односа.

# КОМИСИЈA ЗА ЈАВНЕ НАБАВКЕ

У 2023. години Комисијa за јавне набавке је путем конкурентског захтјева за доставу понуда провела поступак јавне набавке ролетни за прозоре (венецијанера и роло завјеса) канцеларијског материјала, поступак јавне набавке тонера за копир апарате, штампаче и факс апарате, поступак јавне набавке услуге одржавања службених моторних возила Правобранилаштва Републике Српске, те поступак јавне набавке погонског горива и течности за прање вјетробрана за службена моторна возила Правобранилаштва Републике Српске.

Остале набавке роба и услуга проведене су путем директног споразума, јер је њихова процијењена вриједност једнка или мања од износа од 6.000,00 КМ, при чему ни укупна процијењена вриједност истоврсних набавки на годишњем нивоу није већа од 10.000,00 КМ.

# СТУДЕНТСКА ПРАКСА

Правобранилаштво Републике Српске је остварило сарадњу са Правним факултетом у Бањој Луци, склопивши Споразум о сарадњи број ЈП-139/19 од 01.02.2019. године и ЈП-139-1/19 од 19.11.2019. године. Пракса се обављала у просторијама Правобранлаштва Републике Српске, гдје је практична знања стекло четрдесет студента.

Ради поштовања епидемиолошких мјера заштите од вируса Ковид-19, затим због непостојања адекватног канцеларијског простора у Правобранилаштву Републике Српске пракса се није обављала ни у извјештајном периоду. Међутим, пресељењем у нови пословни објекат Правобранилаштва у Бања Луци стекли су се услови за наставак исте. У ту сврху оспособљена је Канцеларија за сарадњу са Универзитетом и едукације, а како би се наредних година младим правницима пружила прилика да стекну неопходна правна знања.

У оквиру добре сарадње са јавним Универзитетима у Републици Српској тј. у Источном Сарајеву и у Бањој Луци, Правобранилаштво Републике Српске је запослило најбољег студента Универзитета, Правног факуктета у Источном Сарајеву и једног студента са Универзитета, Правног факултета у Бањој Луци.

V ПОГЛАВЉЕ

# ЕДУКAЦИЈA ЗAПОСЛЕНИХ

У извјештајном периоду је израђен Нацрт и план учешћа на научним едукацијама, а све у циљу континуираног стручног усавршавања у складу са Наредбом правобраниоца Републике Српске бр. ЈП-498/18 од 07.08.2018. године.

ЈУ „Центар за едукацију судија и јавних тужилаца у Републици Српској“ је, као и претходних година, позвао све правосудне институције у писму намјера, да узму учешће у изради и креирању стручног усавршавања судија и јавних тужилаца у 2023. години. Правобранилаштво је и у извјештајном периоду доставило низ приједлога тема за које постоји интересовање, и за које сматрамо да заслужују већу пажњу критичког сагледавања.

У 2023. години одређени број радника Секретаријата учествовао је на једном семинару из области Jавних набавки, те два семинара из области Финансијског управљања и контроле управљања ризицима. Запослени су узели учешће и на семинару „Примјена Закона о премјеру и катастру у Републици Српској“, а који се одржавао у Центру за едукацију судија и тужилаца; Савјетовању из области грађанског права на Јахорини; и Октобарским правничким данима у Бањој Луци.

VI ПОГЛАВЉЕ

# ЗAКЉУЧЦИ

1. Правобранилаштво Републике Српске је, у континуираној сарадњи са институцијама Републике Српске, онемогућило Правобранилаштво БиХ у покушају да противно Уставу, укњижи право својине на непокретностима на територији Републике Српске у корист Босне и Херцеговине.

2. Правобранилаштво Републике Српске и даље не поступа по одлукама Уставног суда БиХ, које су супротне уставу и закону јер исте су непроводиве, а као што смо указивали у континуитету у претходним Закључцима Извјештаја о раду Правобранилаштва Републике Српске који су усвајани од стране Народне Скупштине Републике Српске, а на основу одлука Народне Скупштине Републике Српске донесени су: Закључци везани за Информацију у вези андтидејтонског дјеловања Уставног суда БиХ од 17. 02.2020. године, Закључци у вези са неуставним дјеловањем Уставног суда БиХ од 21.06.2023. године, Закључци у вези са Законом о непримјењивању одлука Уставног суда БиХ од 09.07.2023. године, Закон о непримјењивању одлука Уставног суда БиХ од 27.06.2023. године као и Закон о непримјењивању одлука Високог представника којом се доноси Закон о допуни Кривичног закона БиХ од 30.07.2021. године.

3. Правобранилаштво Републике Српске је успјешно реализовало активности на остваривању и заштити имовине заступаних субјеката у поступку излагања на јавни увид непокретности и утврђивања права на истим. Наставићемо инсистирати пред надлежним органима, на излагању катастарских општина / граничној линији између Републике Српске, Федерације БиХ и Брчко Дистрикта БиХ, као и према граничним подручјима сусједних држава ( Хрватска, Србија и Црна Гора). У међувремену указујемо на покушај узурпације имовине Републике Српске од стране Аеродрома Сарајево, покушај узурпације онемогућен.

4. Правобранилаштво Републике Српске је у 2023. години наставило сарадњу са Министарством финансија Републике Српске у извршном поступку намирења Републике Српске до цјелокупног износа преко 28.000.000,00 КМ од дужника Управе за индиректно опорезивање БиХ, а због неравномјерне расподјеле индиректних пореза. Кроз извршни поступак је наплаћен дио потраживања у износу од 4.593.004,97 КМ, а све из разлога што Суд БиХ и даље одбија да проведе извршење чиме показује пристрасност у поступању у корист УИО БиХ, чему смо се противили. Правобранилаштво Републике Српске ће наставити поступак извршења до намирења цјелокупног износа, без обзира на опструкције Суда БиХ.

5. Правобранилаштво Републике Српске је, у сарадњи са републичким институцијама, првенствено са РГУРС успјешно наставило експропријацију непокретности у сврху изградње ауто–пута Бања Лука Приједор; ауто-пута гасовода на дионици Вукосавље**-**Брчко**-**Рача; ауто–пута Kоридор „5ц“ који пролази кроз територију Републике Српске и дионицу ауто– пута Брчко–Бијељина–Сремска Рача. За дионицу Бијељина–Сремска Рача издата је грађевинска дозвола и радови су у току. Транзитни гасовод на траси Шепак–Бијељина је у потпуности изграђен и издата је употребна дозвола за исти, те за градску мрежу у Бијељини у дужини од око 330 км. Очекује се пуштање гаса у мрежу након политичког усаглашавања ставова.

6. Правобранилаштво Републике Српске је, у извјештајном периоду, окончало парничне спорове у вриједности преко 80 милиона КМ у корист Републике Српске и других заступаних субјеката. С обзиром да је преостала наплата потраживања по другим правоснажним извршним пресудама у корист Републике Српске и других заступаних субјеката у вриједности од преко 114 милиона КМ, у наредном периоду задатак Правобранилаштва је да, са осталим институцијама Републике Српске, у што скорије вријеме, наплати преостали износ у извршним поступцима са приоритетом на извршни предмет који се односи на потраживање према УИО БиХ, у укупном износу преко 28. милиона КМ.

7. Правобранилаштво у свом раду поступа у складу са Декларацијом о заштити ријека у Републици Српкој коју је усвојила Народна скупштина Републике Српске 17.02.2021. године.

8. У извјештајном периоду је, по први пут од оснивања, реализовано преселење свих запослених у Бања Луци у изграђену пословну зграду Правобранилаштва Републике Српске, ул. Владике Платона бб. Влада Републике, за чију куповину је средства обезбједила Влада Републике Српске. Потребно је дозначити средства за набавку софтвера и увођење електронског система пословања чиме би се створили оптимални услови за рад.

9. Измјеном законских прописа о платама запослених у институцијама правосуђа Републике Српске, које је усвојила Народна скупштина Републике Српске на приједлог Владе Републике Српске, дјелимично је поправљен материјални статус носилаца правобранилачке функције и осталих запослених. Имајући у виду остварене резултате, обим и комплексност послова које обавља Правобранилаштво Републике Српске, постизање равноправног материјалног положаја са осталим запосленима у правосудним институцијама, судијама и тужиоцима треба да остане један од приоритета у наредном периоду.

10. У наредном периоду предузимаће се активности на изради новог Закона о Правобранилаштву Републике Српске због специфичних надлежности и као sui generis орган, јер има посебну улогу законског заступника субјеката из чл. 9 Закона о Правобранилаштву РС, а којим ће посебно бити и регулисане плате запослених, радно-правни односи као и одређене одредбе о заступању.

Нaпријед нaведени зaкључци су, између осталог, обaвезујући зa све основне и посебне организационе јединице Правобранилаштва Републике Српске и предстaвљaју уједно прaвце дјеловaњa у овој и нaредним годинaмa, а чију реaлизaцију ће прaтити прaвобрaнилaц Републике Српске.

|  |  |  |
| --- | --- | --- |
| **ПРИЛОГ:** |  | **ПРAВОБРAНИЛAЦ РЕПУБЛИКЕ СРПСКЕ** |
| **-** Тaбеле и дијaгрaми |  | Милимир Говедарицa |